url: =Khuai Khawi A Thupitna ~ Thang Suan Mung :: ZOMI DAILY\nKhuai Khawi A Thupitna ~ Thang Suan Mung\nposted on 23 April 2015 at 4:34 pm Lomkholna: Article, Business\nNi dangin Zomite in lei khuai, sing khuai, sing dawn a khuaipi kaite, khuaivah leh a no neek theih, Ngal Tun leh tunpi bute gam sung pan kila/ ki at in a zuu leh khuaino bek i ngah thei hi. Nuntak zawhna ding leh sum leh paai a suak dingin kingaih sun kha lo hi. Tuhun khantohna tawh kizui-in gam khangto khin sate leh Kawlgam nangawn ah khuai khawina pan sum leh paai zonna hong om ta hi.\nZogam ah amah leh amah a omsa khuaite kila in a khawi ki om hi. A hih hangin khuai khawi zia tawh kisai pilna/siamna kinei lo ahih manin nuntakpih nading zah ciang kikhawi thei nai lo hi.\nTu in kumpite in tangpi tangta phattuam pih na ding deih sakna tawh gamdang pan a kikhawi thei khuainam tuamtuam sung pan Kawlgam khua hun tawh kituak a kikhawi thei dingin Italy khuaivah nam leh Israel khuaivah nam kici te nam gawmin hong khawi uh hi. Kumpite bek hi lo-in mimal khuai khawi nuamte zong thapia mahmah ta uh a, a khawi nuamte in kumpi tungah License siau in kikhawi thei hi.\nVietnam gamah khuaibu 500000 kikhawi-in, Kawlgam bupah kumpite leh mimal kigawm khuaibu 60000 kikhawi zo pan hi. Kawlgam khuai khawi zia pen khuai an omom na munah a hun zui-in kituah kawikawi hi.\nKawlpi Tsp. ah November 11, 2003 kum in kumpi khuai zum leh khuaibu 100 tawh khuai khawina hong kipan hi. 2007 December leh 2008 April sungin Kawlpi Tsp. ah kumpi leh mimal khawi khuaibu 7500 val hong kikhawi to a, Zomi sung pan khuaipu mi 10 tang kihel uh hi. Sagaing Division, Mandalay Division leh Shan State sungah khuai kilim khawi pen hi.\nKhuai khawina panin khuaizu, khuainun, khuaibaal (Bee Pollen) cihte kingah hi. Khuai khawi siamte in kum khatin khuai bu 10 pan khuaizu Pipa 2 (Gallon-110) ngah zo uh a tulaitak Pipa khat Ks. 250000/- man hi. Tu laitak khuaibu khat Ks 40000/- tawh kilei hi.\nKhuaibu khat khawina dingin khuai ankung a kicinna lo Ekka (1) kisam hi. Kawlpi gam sungah khuai ankung Sising lo Ekka 23965, Mim lo Ekka 6542, Vaimim lo Ekka 3866, Nipi paak lo Ekka 36000 leh Ankam lo Ekka6816 kicing hi. Khuai khawina hangin khuai ankung namte cipha in gahpha san hi. American gamah lo neite in khuaipu/khawite kiangah tuk tun khat (kha 6) sung US$ 180 tawh saap in a lo sungah khawi sak uh hi.\nKawl gamah khuaipu/ khawite in lo neite losap kipia zaw behlap hi. Khuai khawina-ah phalbi leh khua khal hun sung tengin khuaizu kila thei bek a, tuk sung teng khuai anvaak kik kul hi. Khuai an dingin cikhum leh Be-ik (a vui) in kipia thei hi. Khuaite in natna tuamtuam ngah thei ahih manin a hunhun in zato tuamtuam theh kul hi.\nI Zogam khuai te zong gamdang khuaivah te mah bangin khuai khawi pilna/siamna tawh kikhawi thei ta ahih manin khuai khawi pilna/siamna sinin khawi kipat hun mahmah ta hi. Zogam khuaivah khawi nuamte in kumpi tung panin huhna (khuai khawi zia pilna leh khuai van kisam tuamtuam) kingah thei hi. Kawlgam khuaizu te pen Malaysia, Japan leh Sen te in tam lei penin leitung gam tuamtuam ah zuak sawn uh hi.\nGamdang ah khuaizu puak zawhna (Export) ciang dong na hih zawh leh khuai khawi nasep sang ahoih zaw nasep Kawlgam ah om lo hi. Tua hi-in Zo Vontawi te in khuai khawina tawh nuntak khuasakna ah i khantoh theihna dingin deihsakna lianpi tawh Tongsan pan kong hanthawn hi. Thang Suan Mung\nPrevious: Tuzawh kum 40 ciang ~ 40 years from now ~ Hau Za Cin\nNext: Koici leng Lawhcing ding\nSouth Korea gamsung ah President thak kiteelkik khinta: Moon Jae-In\nIndia gamsung aom ATM sungah zusa lutin $18,000 manneiding petsiagawp\nTg. Vial Za Mung – Dahpihna leh Tamlawhna (Laaitui, kum 30)\nMalaysia gam sungah Zomi kipawlna tuamtuam


timestamp: atn

url: =Mawhpuak ~ CS Mungno :: ZOMI DAILY\nposted on 30 January 2016 at 7:54 am UTC+9:30 Lomkholna: News, Zomi\nGamkhat Minam khat a khantoh theih nading in kuateng tungah mawhpuak om hiam cihpen makaite tung bek ah hi loin mipite tungah zong nakpitak in kinga hi. Tua a hih manin makaite mawhpuak leh mipite mawhpuak cih kei ngaihsut na hong gelh suknuam ing.\n1. Makaite mawhpuak Makai khat i cihpen mipite tangin a sem ding mipite phattuam nading leh gam khantoh nading a vaihawmpi dingte hi cileng khialhna om ding in kalam en kei hi. Tua a hih manin makai i cihpen mipite deih makai a hih ding hong thupi mahmah hi. Makai khat in gam leh minam makaih a hih ding hong thupi mahmah hi. Makai khat in gam leh minam a makaihna sung ah “Mihing” hih nabek en in gam leh minam aa ding na a sep ding uh kisam mahmah kha ding hi.\nBanghang hiam cih leh gamsung khat ah omkhawm tengkhawm in minam khat i hih samhang leitung paizia tawh kizi in i Beh, iPhung, Upzia, Sanzia leh i Pawlpi hong kibangkim theilo hi. Tua bangdan in a kibang lo sungteng ah makaite in Beh-le-Phung hong in mipawlkhat leh Kipawlna khat leh nih enthei, upna pawlpi hang in mipawlkhat entheilo cihdan in makaite in Gam-le-Minam a makaih uh sang in “Mihing” hih na bulphuh in Gam-le-Minam a makaih theinak uh leh gamsung minam sung ah daihna-le-khantohna hong om zaw kha hi.\nMakai khat in “ Keihoih sak dan bek a hi, kei hoihsak dantawh a kituak lote kagal” a cih uhsang in mimal kim lunggulh nate a thupih simsak kul aa, a hoihteng a lak theih ding zong thupi mahmah khading hi. Tua ban ah Kipawlna tuamtuamte tawh a kibang ngaihsut nate “Mihing” hihna bulphuh in Gam-le-Minam khattoh nading vaihawm khawm leh a sep khop theihding uh zong kisam mahmah kha ding hi.\nTua zong in makai khat pen amah-le-amah “makai” a kicih sang in mipite in huhnun hihpa pen ka makai uh hi ci-in a tel uh makai uhi ci-in a tel uh mkai khat a hih ding pen a thupi mahmah kaht hi lai ding hi.\n2. Mipite mawhpuak Gamkhat , Minam khat a khantoh theih nading in makaite tung bek ah mawh puak om hi lo in mipite tungah zong mawh puak om a hih lam iphawk ding thupi mahmah hi. Mipite in hong makaih ding Makaitelding mawhpuak i nei hi. Ei hong makaih ding makai itel theih leh ei mipite kihampha bek tham loin kilungnuam hi.\nMipite in eihong makaih ding makai itel ciangin kua in Gam-leMinam aa ding Khua-le-Tui aa ding in “mihing” hih na thupi sak in hong deihsak aa hong sepsak zo pen ding hiam? cihte en in itel ding thupi mahmah hi. Zawhthawh thu leh Sum-le-Paai hangin na hamphat nate na khahsuah khak ding lauhuai lua mahmah hi. Hih makai kitel natawh kituak in a sawt loin khuakim vengkim ah i neih ding khua Hausa kitel na hong om ding hita hi.\nHih khua hausa kitel na ah mipite in makai ding itel khialh khak leh kuamah sum loin ei mipite mah a sum ding i hihi. Tua a hih manin khuasung makai ding itel ciangin mipite in kuamah hong sawkpih theih leh kuama hong nawng kai sak theih a hi lo nang neih khen tat napen Sum-le-Paai, zawh thawh thu tawh nasep loh dinghong thupi mahmah ta hi.\nGam-le-Minam, Khua-le-Tui a khantoh theih nading in ei-le-ei in zong ihanciam hongkul hi. Gentehna khuasung aa Hawktui luan nading, Gamsung Singkung, Lopa a manthan loh nading khuasung Siantho theih nading …… cihte pen makaite in hong sepsak loh uh hang ei mipite septheih luat a hihi.\nThu khupna Innkuan sungah Pate in a tate kisap nate a tate ngetma in a ma hih theih zah in van aa, tate in zong a mau kisapte Pate kiangah laulo tak in a nget mah bang in gamkhat minam khat sungah zong makaite in mipite kisap nate hih theih zah in hong van in mipte in zong ikisap nate hangsan tak leh laulo tak in makaite kiangah ngen in hong sep sak un i cih ding pen mawhpuak i neitek hi. By CS Mungno (Zolengthe)\nPrevious: Thang Ho leh Lian Do Tangthu\nNext: US gamsung khualzinna pawlkhat – 28\nWhatsApp tawmveisung nawngkaina om ~ ZD


url: =A gualzo leh a lawhcing mite neih QUALITY NAM SAGIH. Agelh ~ Job Khup Sian Sang - Laibu Saal\nHome > Thuluui/Articles > A gualzo leh a lawhcing mite neih QUALITY NAM SAGIH. Agelh ~ Job Khup Sian Sang\nA gualzo leh a lawhcing mite neih QUALITY NAM SAGIH. Agelh ~ Job Khup Sian Sang\nA gualzo leh a lawhcing mite neih QUALITY NAM SAGIH.\nAgelh ~ Job Khup Sian Sang\nA gualzote i cihin Pasian in ama ading a koih (akhen sak sa) mun atung zote cihna ahi hi. (Achieving God’s Given Destiny) Pasian in hong hih sak nopna hong kamciam nate a tangtun zote hi. I nuntakna, i ngimna, i tung nai hiam? Lamkalah om lai maw? A gual zote i et ciang ngeina hoih kibang pawlkhat na nei uh hi. Tua te in;\n1. Amau leh amau kithei hi (They know who they are) :\nMi a muangmawhte pen amau mahmah a muanhuailote hi. Samuel Johnson in ’Almost every man wastes part of his life in attempts to display quilities which he does not possess and to gain applause which he cannot keep’ ci hi. Kipawlna hi ta leh gualzawhna leh khantohna apua lam pen asung lam in abat kei leh picing lo ding hi.\n2. A cidam hinna nei uh (They have healthy self identity) :\nMany people define who they are based on the opinion of others. Mi tampi in a mau tungah mite muhna tung tawn in a mau leh amau kiseh uh hi. Ph.D nei tungte in a pilna uh lak nuam ngiat uh aa, Ph.D lui ten bel Doctor hong ci kei-un cici phial uh hi. A pil taktakte kiniamkhiat hi. Doctor buai khawng sangin a taktakah a Quality phamawh kisa zaw ta hi. Asia gam ten mi neu lungsim nei uh hi. Lungsim galdona lel thei uh hi. Tua hang mah in i hih zah ding kihih zo lo takpi hi. Asia mite ahai hi tuan lo a, mangkangte apil hi tuan lo, kang hiahua na pi-in ahaina om veve lel hi. Kawlgam zo khuak zong a niam na hi het lo hi. Tua ahih manin amau System sungah lut vet leng mi nuaiah kiom tuan lo hi. Midangte tawh kitehkakna tawh buai nawn kei-ni ei line ahi lo, i kivaklohna khatah bangzahta in i hanciam zongin lawhcing ngei lo pawlkhat kiom hi. Hih nu/pa in lasa den veh aw a cici kiom phial lai hi. Pasian in nang bang kivakna hong pia hiam ci-aa i kan ding kisam mahmah hi.\n3. Muhkholhna tawh nungta hi. Mai lam en sain kalsuan hi. Tup le ngim kician nei hi (They are visionary; They are forward looking goal oriented) :\nTu na dinmun tawh omsuak dingin kium lo hing. Taih inn i lam laitakin bukno sungah om pen nuam lel hi. ’They begin with the end in mind’ I ma khup ding kalsuan lungtup in nei ding hi hang. ’Leader are architect’ Makai i cih pen innlamte bang hi. A lam ding inn pen Blueprint tawh mu khol thei hi. A gualzo i cihte in mite muh sang agamlazawin mu uh hi. ’They see beyond what the average person sees’ tulaitak haksa ka sak hangin ni khat ciang tua ding pa hing ci aa i nuntak ding kisam hi. ’See the picture’ The best is yet to come’ A golzaw a muh theih ding kisam hi. Haksatna bangzahtain i thuak hang ei ading na a hoih penpente hong pai om lai hi cih i lungmuan ding kisam hi. Na pianna khua neu muh ke’n Pasian angtang zaw-in hong ci hi. Celebration your uniqueness, tua a kipan kilamdang hi ngiat ding cihna hi. Mihing ngeina leh pianzia kaanna Anthropology Field ah ngeina tawh kisai dawl thum om hi. Leitung mihing khempeuh Universal humanness ah kibang i hih manin i kituamna vun bek a kilamdang ahi hi.\n4. A ngim leh a sepkhiat mitsuan cinten uh;\nA masa a nunung khentel thei uh (they stay focused; they set and keep priorities) : Uuk a hau luate gamla tung lo hi. Focus pen thupi mahmah hi. Olympic champion i cihte suun leh zaan tua lian bek sem a, tuamah gualzawhpih zo uh hi. Billy Grahan zong Pasian nasem lakah a gualzo leh a lawhcingpen hi. Gupkhiatna thu bekbek Jesu in bang gen cih bekbek gen hi.\n5. Lungkimna leh cihtakna nei uh hi (They have determination & perseverance) :\nUt buang utlo buang, khentatna siang nei lo (indecisive) mi in gamla tung het lo hi. Na khempeuh, Hih ah ding lian ning ei a ci (risktaker)te bek mah khua suak zo hi. Nungak pawlkhat a hoihzaw khat hong pai kha leh ci a risk la ngam lo uh ahih manin ahi ci pi suak uh hi. Pilna taktak Lecture tawh kingah lo hi. Sang naupangte tawh kichalleng kul hi. Not spoon feed sikkeu tawh ki tulh hun hi nawn lo hi. Cihtakna leh lungduai ding kisam pen hi.\n’The winner never quits, the quitter never wins’ cih paunak a om bangin a gualzote cikmahin lungkia a pusuak lo a, lungkia a pusuakte cikmah hunin gualzo ngei lo hi. Champion nakguh ngek kitan liang a traininglote Champion kisuak zo lo hi.\n6. Amau in a ngimna khat adingin a neih uh piakhia ngam hi (They are willing to pay the price) :\nTup leh ngimna kician khat i neih nakleh tua ngimna tangtun nangin na neihsa khat peuhpeuh na piak khiat kul ding hi. Tua loin ngimna tangtun omlo hi.\n7. Mi thuhilhn a sang thei dingin lungsim puak nei uh hi (They keep a learning and teachable attitude) :\nA khangto gamteah naupangno khat na ngawn thugen ciamteh tangtang uh hi. ’ Learn to think on paper’ Idea neu khat pan na lianpi hong piang thei ahih manin i ngaihsutna (idea)te lai mah tawh khum ciapteh ciatciat ding kisam hi. Tua hi leh i kisap ciang kien kik thei ding a, lem mahmah hi. Ei Zomite i zawnna pen sum leh paai zawnna hi lo a, ngaihsut (idea) zawnna ahi hi. Leitung hong kipia zongin bangmah suah lo ding hi hang. Tua ban ah kiniamkhiatna leh hilh theih sawn ding lungsim neihna kisam lai hi. Tua banah supna leh guallelhna a thuaksiamte in gualzawhna thupha ngah hamtang uh hi. Christian upna sungah omin Topa Jesu Honpa leh Gumpa a i san pen a tomin ci leng Hell sung tun noploh man ahi hi.\nUte naute tuni a kipanin hih a gualzo leh a lawhcing i cihte neih Quality nam sagih tawh i nuntakna kitehkakin kalsuan khop ding ka deih hi. I kalsuan nai kei leh zong kalsuan sawm ta ding hi hang tua ahih manin tuni-in hih thulu nam sagih mimal kim tungah a nei kim dingin Topan thupha hong pia ciat ta hen..... A men\nItem Reviewed: A gualzo leh a lawhcing mite neih QUALITY NAM SAGIH. Agelh ~ Job Khup Sian Sang Description: Rating: 5 Reviewed By: cinpuzomi


url: =Nu te lo tawh mihing pen man nei thei lo hi(5/9/2021) – Zomi Agape Church Inc\nNu te lo tawh mihing pen man nei thei lo hi(5/9/2021)\nZomi Agape Church Inc > Zomi Agape Church Blog > General > Nu te lo tawh mihing pen man nei thei lo hi(5/9/2021)\nMay 28, 2021 by Mary San General, Hunzatna\nNa nuntak na sung ah nat na,sat na teng khempeuh na dam nop leh Thungen in ki ap tawntung in\nKhan tom na ,zawng na,pil loh na te khempeuh tuni in ah Topan ong lak khiat khin zo hi.\nIh kam pau hoih lo te in na tampi ong su sia sak zo hi,kam pau te ah ki dawn ding.\nNun tak na leh , sih na te na kamsung ah om hi ci hi.\nNa kam ih gawh na ne ding hi, na gen bang bang ong piang to ding hi cih up na nei tawntung ding.\nPasian vang liat na cih pen Laisiangtho sim,thu ngen na lung ngaih bek hi lo a,mi gen siat ding ih bil ,ih zak ding man lang lo ding\nIh kam pau khat thu ih gen ding kei tawh ki sai lo te gen se lo ding.\n1.Zeisu ong pai ding pen nu te mah a om kei leh a piang lo hi\nAbraham’ suan David, David’ suan Jesuh Khrih’ khang ciaptehna hih bang ahi hi.\nDavid ta Solomon, Uriah’ zi Bathsheba tawh a neih pen ahi hi. 7Solomon ta Rehoboam, Rehoboam ta Abijah, Abijah ta Asa, 8Asa ta Jehoshafat, Jehoshafat ta Joram, Joram ta Uzziah, 9Uzziah ta Jotham, Jotham ta Ahaz, Ahaz ta Hezekiah, 10Hezekiah ta Manasseh, Manasseh ta Amon, Amon ta Josiah, 11Josiah ta Jekhoniah le a sanggamte hi a, Babylon gamah Israel mite salin a kipaipih hun pawlin a suak ahi uh hi.\n18Jesuh Khrih a hong suahna zia hih bang ahi hi. Mary pen Josef a dingin zuthawl piaksa hi a, ahi zongin a kiten taktak ma-un Kha Siangtho in amah a gaisakna thu Mary in a thei hi. 19A lawmpa Josef pen a manin a gamta nuam mi khat ahih manin a lawmnu maizumsak nuam lo a, kuama theih lohin maksim dingin a ngaihsun hi. 20Ahi zongin hih bangin thu a ngaihsut laitakin a mang sungah Topa’ vantungmi khat hong kilang a, “David suan Josef aw, Mary sunga nau pen Kha Siangtho in a gaisak ahih manin amah tenpih ngamlah kei in. 21Amah in tapa khat hong nei ding a, tua tapa in ama mite a mawhna uh panin honkhia ding ahih manin ama min dingin Jesuh na phuak ding hi,” ci-in thu a gen hi. 22Topa in kamsangpa tungtawnin a gensa thu a tun theih nadingin hih thute a piang ahi hi. Tua a genna-ah,\nci hi. Emmanuel a khiatna in, eite tawh Pasian hong omkhawm hi, a cihna ahi hi. 24Josef zong a khanlawh ciangin Topa’ vantungmi’ sawl bangin a zi a la hi. 25Ahi zongin tua tapa a suah hun dongin a zi luppih lo a, a suah ciangin a min dingin Jesuh a phuak hi.\nTopa in Abram kiangah, “Na gam, na beh, le na pa’ inn panin nang kong lah ding gamah pai in. 2Thupha a ngah dingin minam lian khatin nang hong bawlin, thupha hong pia-in, na min kong liansak ding hi. 3Nang thupha hong piate thupha ka pia ding a, nang hong samsiate ka samsia ding hi. Nang’ thupha ngah bangin thupha a ngah nadingun leitung midang khempeuh in hong ngen ding uh hi,” a ci hi.\n4Tua ciangin Topa’ gensa bangin Abram pai a, Lot in zong a zui hi. Haran panin a paikhiatin Abram kum sawmsagih le nga a pha hi. 5Abram in ama zi Sarai, a sanggampa’ tapa Lot, amau’ kaihkhopsa neihsa khempeuh, le Haran-a amau’ neih sila khempeuh samin, Kanaan gamah a pai dingin amaute ding khia uh a, tua gam a tung uh hi. 6Abram in tua gam sung nawkin Shekhem mun, Moreh tawsaw phung dong a tung hi. Tua hunin tua lai-ah Kanaan mite teng lai hi. 7Tua ciangin Abram’ tungah Topa kilang a, “Na suanlekhakte tungah hih leitang ka pia ding hi,” a ci hi. Tua ahih ciangin amah in ama tunga kilang Topa a dingin biakna tau khat a bawl hi. 8Tua ciangin Bethel panin nisuahna lam mualah amah kin kikin a puanbuk lam a, nitumna lamah Bethel, nisuahna lamah Ai om hi. Tua lai munah zong amah in Topa a dingin biakna tau khat bawl a, Topa’ tungah thu a ngen hi. 9Abram in a khualzin zom lai a, Negeb gam lam manawhin a pai lai hi.\n10Kanaan gam sungah kialpi tung hi. Tua kialpi nasia ahih manin tawlkhat sung a om dingin Egypt-ah Abram a paisuk hi. 11Egypt gam a tum ding ciangin amah in a zi Sarai’ kiangah, “Nang pen nupi melhoih khat na hihna ka thei hi. 12Egypt mite in nang hong muh ciangin amaute in, ‘Hih nu ama zi hi,’ ci ding uh hi. Tua ciangin amaute in kei hong that ding uh a, ahi zongin amaute in nang hong nungtasak ding uh hi. 13Nang pen ka sanggamnu ci lehang, nangma hangin kei a dingin thu hong hoihzaw ding a, nangma hangin ka suakta thei kha ding hi,” a ci hi. 14Egypt gam sungah Abram a tun ciangin Egypt mite in tua nupi a mel hoihsa mahmah uh hi. 15Faro’ uliante in amah a muh uh ciangin Faro’ kiangah amah phat uh hi. Faro’ inn sungah tua nupi kila hi. 16Tua nu’ hangin amah in Abram limbawl mahmah hi. Amah in tuu, bawngtal, latal, pasal nasem, numei nasem, lanu, le kalaohte a pia hi.\n17Ahih hangin Topa in Abram’ zi Sarai’ huhau-in Faro le a innkuanpihte gimna lianpi thuaksak hi. 18Tua ahih ciangin Faro in Abram samin, “Bang hangin hih bangin kei hong bawl na hi hiam? Amah na zi ahihna bang hangin kei kiangah hong gen lo na hi hiam? 19Ka zi dingin amah ka lak theih nadingin, ‘Amah ka sanggamnu hi,’ bang hangin hong ci na hi hiam? Tu-in hih lai-ah na zi om hi. Amah la in la pai un,” a ci hi. 20Faro in amah tawh kisai-in a mite tungah thu a pia hi. Amaute in a zi le ama neih khempeuh tawh lampi-ah a khakhia uh hi.\nAbram tung ah thupi ong suak sak ning ,mi thupi ,mi nampi kong suak sak ding hi ci hi\nA hih hang a zi pen gai thei lo,ta nei thei lo ,ta cing kei lo ,a koi cih minam pi suak thei mawk ding cih ngaihsut hak mah mah hi.\nA hi zong in Abram tung tawn in ah kamciam ong tung khin a sarah a nau bu pen ,kum tampi khit ciang in Pasian in hong sak hi.Tua pan in ah suan leh khak hong ki pan hi.\nBang hang Pasian in hih Abram pen na tel tuam in,a mau teng pen gam khat ding na cih se se hiam cih leh Topa zeisu ih gumpa, ih honpa ih Pasian pen mihing bang a ong piang theih na ding ,a lampi sik sawm a hih man in ah numei ta cing khat pen ,a naubu ong hon sak a tua pan in Topa Zeisu khang sung ong ki pan hi\nTua man in Nu te pa lo a mihing piang thei lo,Pa te pa lo a lah mihing piang thei lo ,hih na pin Topa Zeisu ciang a pen pa te pa lo a mihing piang Topa Zeisu bek om hi.\nLuka 2:51 Tua ahih ciangin a nu le a pa zui-in Nazareth khua-ah ciahkik a, amaute’ thu mangin tua lai-ah hoihtakin a om hi. A nu in hih thu khempeuh a lungsim sungah ngaihsunsun hi.(His mother treasured all these things in her heart)\nTa te pen ih nau pai sung in thupha pia pia in,gel na tampi tak tawh khan toh pih ding hi hang\nNu te in ta te uk na leh deih na pen tel pen leh deih sak pen hi.\nIh ta te neu lai a om zia leh uk zia pen lai tawh ciam teh in hun khat teh a phawk sak ding hi hang\nNau pang te pen ei deih na bang bang a hih sak hi lo in, a mau uk na ah thu nget na tawh panpih ding hi hang\nNau pang te pen hamsiat na kam pau pen hoih lo hi.\nGen ding,hilh ding hoih tak gen pih ding hi teh naupang te\nIh nuntak na sung ah a ki sik kik leh mawh na nei lo a ,a nunta ih hih nang hanciam ding hi hang\nNu te in a ta te kem in,lam man ah ong pan tat hi.\nMary in a naupai lai pek pek in a thuak ding haksat na khempeuh pen tel lua hi.\nMary in kua hiam cih a naupai pen thei khawl hi.\nNu te in Khasiangtho lo tawh nau pang te ki pan ta zo lo ding hi hang.Thunget na lo tawh pantat zo lo ding hi hang\nIh innkuan pen khasiangtho lo tawh bang mah piang lo ding hi.\nTopa Zeisu (DNA) test na ah a si san pen mihing khat piang theih na ding pen,Topa a pen numei sisan 23% bang ki ciamteh hi\nTuni in ah Pasian in na lam dang bawl ei te ong tat khiat na ding , a mah mihing bang ong pai na ah numei sisan teng ong zang in ,amah in lim tak in ah mihing bang in ong piang, tua a hih man in ah a kem a NU Mary pen zong thupha a ngah a hih mah bang ,a hi zong in a tapa Zeisu Khazih pen Pasian hi a,Mary tawh ki kim vet lo a hi zong in Mary pen thupi hi.Zeisu pen Mary in thupi sak hi ,a mah nuntak na ah thupi sak hi.Khasiangtho pen Mary in thupi sak hi,Pa ih kamciam pen Mary in thupi sak hi,tua a hih leh mary thupi ih sak leh bang thupi hiam ci leh?\nMary in thupi a sak Pasian,Pata pa,Khasiangtho pen thupi hi cih Pasian kammal pen thupi hi cih pen ih lak theih ding leh Nu te lak ah ih et teh pen pen ding hih Mary gui pan in ah tuni in ah ong gen nuam hi ing.\nSunday Main Service, Syamah Zam Nu


url: =Klang Hospital ah siavuan leh zato nasem akigawm in mi 76 te’n an nekhial, Food Poisoning :: ZOMI DAILY\nposted on 2 March 2018 at 8:10 pm Lomkholna: Malaysia, News, Sawltak, World\nMalaysia, Klang vengsung aom Klang Hospital ci’n akithei ahi “Tengku Ampuan Rahimah Hospital (HTAR)” ah siavuan siama leh zato nasem tampitak an nekkhialh nei in cimawhgawp uh cih theSun pan kiza hi. Hih buaina pen Wednesday ni in thupiang hi a, tuabang in an nekhial Food Poisoning atuak mi 76 takpha hi ci’n Hospital Director in genkhia hi.\nHospital panin Statement akhahkhiatna ah Food Poisoning athuakkha zato sungah nasempen akigawm in mi 76 tak phahi ci’n HTAR director Dr Ding Lay Ming in genkhia hi. Tuate lakah pawlkhatpen zato kilumsak uhhi.\nHih buaina pen akikankhiat ciangin Klang Hospital sungah nasem honkhatin Department Meeting nei uhhi. Tua Meeting hunsungah akipia an anekha tepen Food Poisoning tuakkha uhhi.\nTua nektheih te avaihawm pen zato sungah anzuakte hilo uh a, apualam panin Private Caterer khatin avaihawmsak kici hi.\nTuabang in an nekkhialh nei in, a nekhate cimawh in aom ngeingai uhciangin zato sungah nasem te’n ahunlap in hoihtak in nakempahthei bilbel uhhi. Zato huangsungah thupiang, buaina piang ahih manin, hoihtak in ahunlap in aki khoitheipah uh ahihi.\nAdiakdiak in hihbangin an anekhial, Food Poisoning atuakte pen Department of Anaesthesia pan hi uh a, Thursday leh Friday niciangin nasepding Operation bawlding ageelsa tengzong ki khangtosakpah hi. Zato sungpanin Department adangdangte sepkhop ngeingaina tawh Operating Theatre Services zong angei in ki semkik theita hi.\nHih buaina vaitawh kisai in Ministry of Health te’n akisam bangin hoihtak in kancianna neiding uh cihi.\nMore: Thai te’n Kawlgam ah Hospital nasia mahmah 2 lamding\nHih an anekhial te lakah zatuisiam siavuan Specialists leh Physicians bekbekzong mi 40 bang kihel uh a, tualo adangte pen Nurse leh Department tuamtuam panin nasemteng pawlkhat kihel uhhi. Food Poisoning apiangsak, gu aluksak a annekkhial uhpen Roti Jala leh Chicken Curry hang hiding cihzong kiza hi. Sawltak #zomidaily\nPrevious: Malaysia, Klang Valley kuamsung ah maikal ni 3 sung tui hoihtak pailoding\nNext: A zungpan in kal khia in ~ Dim Lun Zam\nKim Jong-nam kithahna vaitawh akiman numei nihte High Court ah kipuaksawn\nKidop ding : Important Information about a new Scam against Refugees


url: =Kumlui mangpha, kumthak thupha :: ZOMI DAILY\nKumlui mangpha, kumthak thupha\nposted on 9 January 2015 at 10:28 pm Lomkholna: News, Zomi, ZomiTimes\nZomi Times (Zo Times) pen 2007 May kalnunung kipan a, tun kum 7 acinna hita-in kum 8 sung ilut ta hi. Kum 7 sung hong tonpih ibiak Pasian in minthanna leh Pahtawinate tang ta hen. Zomi leh Christian kikhen theilo a, ipupi Pu Zo hun a kipan atu ata Zomite in Pasian om hi ciin Ahing Pasian athei anei mi nam ihi hi. Leitungbup Nisimna Jan – Dec Khasimna izongsatna hangin Zomite Nisimna leh khasimnate sangin leitungbup kumsimna kizang hi. 2007 kumin Lom 1na Hawm 32 bek kisuah a, 2008 kum panin lom 2 – 8 ciang dong nipikal 52 acingin kihawm hi. Tuin 2015 lom 9, kipan ding hita hi.\n2014 kumin Kawlpi khuasung pawlpi 30val ah St. Peter & Paul RC – copy 56, Agape AG – 47, Leipui SBC – 44 tawh atamlapen hi uh a, Lungdamna kiciamteh hi. Kawlpi khuasung sumpia 466, apialo 100 omlai hi. Kawl gam sung Zomite tamna mun khua 30 val ah kikhak a, copy 657 lak ah sumpia 561, apialo 96 om hi. Ala asim adeih leh muante hong kipia ahih manin apia nailote in hong kipia leh leiba 400000 val, Zolun leiba kiloh khinzo ding hi. Kawlpi khuasung Sum piakhin pawlpi 16 – KBC 3, St.Mary 20, BereanEBC 20, LeipuiSBC 44, Zo Bapt. 5, SDA (Pinlong) 15, MyothitBC 2, Myothit SDA 14, Phualp9 UPC 6, Phualpi AG 32, BethsaidaAG 26, Chingate (Tahan)16, TABC 19, MercyBC 30, Dowinchaung 18 sung ah ala asim sumpiate leh Agentte tung ah lungdamna lian mahmah hi.\nSum piakhin nailo pawlpi 15 – Rheman AG 2, Leipi BC 9, Agape AG 3, PLBC 20, Emanauel Bc 5, Galilee AG 1, St.Peter + Paul Rc 21, FGA 2, ZBC Tahan 12, Munlai RC 5, Munlai Bc 4, Munlai UPC 3, Munlai AG 7, Munlai ZBCM 1, Mimal ala 5 kigawm 100 omlai a, January kha sungin hong pia kum dingin hong lam in ung. Kawlgamsung Zomite omna khua 30 val Agent 14 – Pidawta 53, Tamu 35, Lawibual 90, Sozang 16, Kapteel 60, Tuithang 73, Lunmual 23, Haiciin 24 in piasiang ta a, apiakim nailo 96 omlai hi. Ala asim sumpiate leh agentte tungah lungdamna lian mahmah a, apia nailote in January kha sungin Agentte tung ah piakim ciat dingin hong kilam en hi.\n2015 January kalmasa panin A3 size (Zo Aw laidalcia) tawh copy 1200 bek kihawm dinga, Photo(lim) tawh kithuahin Zolun offset tawh kibawl ding hi. Abeisa a kibawlte Riso Rerox hi a, isim ciangin imitna a, offset tawh kikhen leh mit thadam mahmah hi. Kumkhat lakman Kawlpi 2500, gamsung 3000 hiphot dinga, akicin kei leh hong kizasak kik ding hi.Kum beisate sangin ahoihzaw dingin hong kibawl a, asemte zong hong kizenzaw semsem ding hi. Alasate kipuaksuak ding hi, ala lai ding leh ala nawnlo dingte in agentte kiang ah na gen unla 2015 tatna sum pen February 30 ma apiasate bek kipia ta ding hi. Tatna sum pialote hangin leiba tam lua ahih manin apia kimciat dingin muanna lianpi tawh kong thum uhi. Akigelhkhialte hong zasak kik un. Endikpawl, Zomi Times\nPrevious: Pastor Mung Tawng te nupa Australia ah zinding\nNext: Queensland Brisbane zinna – 2


url: =Santa Han pen Satan Khua Suak ta စံသာသုသာန္ က စာတန္နယ္ေျမ ေျပာင္းသြားျပီ\nThusia lasia tawh kidim Santa Han pen tuin Satan thuneihna khua suak ta hi.\nPasian nasemte akihta azahtak hetlo Hausa leh Uliante in mizawng daipamte khitui leh samsiatna, Pastor Pasian nasemte thungetna leh samsiatna tawh bang mah ci kei nung, lau kei ung, nuntakna leh sihna Pasian khutsung ah om hi, kihtak nei kei ung, Hantuahlo ding makai lak ah ka sungpa Lang Khan Khai, Sia ginalo pawl kihel hi, Pastor leh han bang kisai hiam, ko thuneih na ukna hong nawngkaisak kei hen ciin Thazin Hausa Pum Kho Nang in Kawl uliante mai etna tawh District zum ah gen hi.\nTu-in Hausate deihna hileh misiluang omte zong nawtgawp ding acih uh tuni May 26 ni zingsang nai 930 hunin Santa Han kituahsate nawtsiang kipan uh a, Hausa Nangno makaiin akinawt ciangin nuam kisa-in nui veva hi.\nDistrict Chairman tung ah akinget ciangin akituah nailote nawtkhalo ding, June kha bei dong hong kingak ding hi ciin gen hi.\nHih anuaia guh kimute leh singlamteh kibotkhiate Zomi hausa leh uliante sawl hi aci om hileh kilawm hi. Han ah Tan 10 sang koihnopna sangin aphiatnopna athubul om hi aci Kawlpi khuasung mi tampi om hi. No.9 ah tan 10 sang aphuat uh leh mi 1 bek om napi akinai mahmah Santa(Satan) han ah tan 10 sang koih ding paulapin hanphiatna pen athu kizawitawn kisalo a, mi siluang neite khitui adawl zo utam ciin kipatau hi. Pasian nasemte kihtalo hausa ulian ineih hamsiatnapi hi a, nidang ciangin hih ulian hausate in Pasian nasemte abawlsiat hun ding zong om kha thei lai ding ahih manin Zomi akua mapeuh in thu ngetna ah hong phawk un. Khitui tampi aluanna leitang ah tan 10 kikoih leh zong sangkah ding tate hilsia tawh buaina adim lel tam?\nHantuah zolo meigong tagah mizawng daipamte khitui luangin cihna ding atheilote aa dingin thungetna ah na phawk un. Han tuah zolo leh atuah nuamlote heh mahmah ahih manin Kawlpi ah tualgal tuakthahna om lohna dingin thungetsak ni.\nMeigong tagah mizawng khualna aneilo, hamphatna leh Kawlte maipha munuam a nasemte Pasian khutsung ah ap hang. Akikhoh hangin kikho zolo hita hi.


url: =UNHCR Health Unit te tawh Online Meeting kinei :: ZOMI DAILY\nposted on 7 August 2021 at 9:23 pm Lomkholna: Malaysia, News, Refugee, World\nTuni UNHCR Health Unit te tawh 10:00Am pan in 11:30Am hun sungteng online meeting ki nei thei in tua hunsung teng kikup a bulpi In tulai COVID-19 Vaccine tawh kisai mah hi pipen hi. Noted. COVID-19 natna dalna Kaakuaisi Vaccine pen UNHCR pan leh ih omna gamkumpi thu neite vaihawm sak te bekmah ki sun ding.\n1.Gambel refugee UN Card/Laidal tawite hi taleh Community Card tawi te hita leh Covid-19 natna kidalna Vaccine zatui kisun khinsa leh kisun nailo teng estimate in bangzah omding cih, UN lampan in ngetna ong nei uh ahihmanin, veng makai teng in, ih Veng kimtek ah aki sunkhinsa leh kisun nailo estimate/bangzah omding tuat in, ZAM Palai te tungah aman lang theithei in a nunung penSunday ni hiding aa nong zaksak nading uh muanna lianpi tawh kong zasak uhhi.\nMalaysia gam kumpi in Kuala Selangor, sung ah aom Kakuaisi kisut theiding teng Mimal in kisut kim mengmeng ding in ngimna lianpi nei uh ahihi. Genteh na: KaLang veng ah Mimal 200 bang om in, 100 vaccine kisun khin cih bang khat hiding.\n2.COVID-19 natna dalna Vaccine tawh kisai in, Sum zon na in, anei company tuamtuam hong om kha ding hi. Tuate peuhmah tawh kizop khak hetloh ding cihzong UNHCR cidamna lam thunei te-in hong lim vaikhak mahmah uhhi. Kuakua in kakuaisi vai agen hangin UNHCR leh Ih omna gam kumpite in ei gambeel mite adingin hong gelsak natna dalna Vaccine te mah ih kisut ding zong honglim vaikhak mahmah hi.\nGenteh:Company pawlkhat Vaccine athak hongbawl dingin akisin na un, olnotak in gambeel tetung ah kisut theihding in hong geenkha ding uh hi, tuabang te tawh kizop khakloh ding cih thu alungnop loh na uh UNHCR pan in hong vaikhak phapha uhhi. Covid-19 natna dalna Vaccine kisut ding vai, pai zia tuamtuam te ah community te tungtawn in hong pai information te zong mipi te in zuihsim ding zong hongdeih sak mahmah uhhi.\n3.COVID-19 vaccine kakuaisi kisun ding veng tuamtuam ah apai pawlkhat zong kileh sak kik in, UN lam pan in hongvaikhak na uh ah tuabang in, a kisun theilo hong kileh sak kik te in, a manlang theipen in ih ki pawlna community tetung ah , thuzasak in report ih piakding Zong ong vaikhak uhhi.\nMore: Malaysia Vaccine ki sut tawh kisai in a theihhuai thu pawlkhat\nCovid 19 Vaccine kisun dingin ih pai ciangin lampi ah kisitna khat a om leh ih MySejahtera app sunga appointment pen lak ding kisam a, Walk-in a sun a pai ding te in Malaysia kumpi te in Walk-in in zatui kisun thei a cih pulakna lai zong kep khinkhian ding kisam hi. Telbeh nop a omleh, ZAM 016293 9027\nPrevious: Guitarist Kimpu7 phamna tungtanga leitungbup Zomite’ tunga lungdam kohna\nNext: RSD Interview ngakte & Naungek lutpihte


url: =2013 Kum A Kipan Mission Sep Tu Zia | Siyin Chin Baptist Church\nArticles, Articles (Sizang Lai)\n2013 Kum A Kipan Mission Sep Tu Zia\nPosted by thawngno ⋅ April 30, 2013 ⋅ Leave a comment\nFiled Under Rev. Vum Khat Pau\nBy Vum Khat Pau\nZBC (CBC) ii Mission nasepna nung lee et kik pak leang 1983 a kipan Chins for Christ in One Century (CCOC) ci in kipai sak a, Carson sangmangpa ii Zongam hong thet kum 100 cin poai 1999 kumin maa kizial hi. CCOC nasepna sia Zongam sung a tuan in Zongam thangsang teng ah kiseam a, thu um mi tarn ma kibelap bek dom ngawl, Pawlpi kibelap a, Association zongh khangto hi. 1999 zawkciang sia Centenary Mission for Christ (CMC) ci in Zongam ah pai nawn ngawlin Kawlsung ah kipaisak a, Judson ii Kawlngam hong thet kum 200 cin 2013 kum ciang maa zialna kinei tu hi. Tua hun zawkciang sia Mission sepna ah ZBC (CBC) pui ding nawn ngawl tu a, Association le Pawlpi pui ding in sep tu kisawm hi.\nTua hi a, ZBC (CBC) ii thukimna om bangin 2013 kum pan kipan Mission nasepna Association tek pan seam tu hi ci thu a omna aw kizui in, ZBC (CBC)sung om Association tatuamte 2013 kum ciang Association le Pawlpi bulphu in Mission sep dan tu kinging khol tek zouh hi. 2012 kum SRBA ii Department EC kikhopna, SRBAMC kikhopna le SRBA-EC kikhopna te ah hi mission sep natu ma a thupi belin kikupna kinei thei hi. Tu ciaciang SRBA-E&M, SRBA-MC le SRBA-EC ah lungkimna omsa thu pawlkhat teng, meeting ka kaana pan ka heak teng kong pualaak kik nuam hi.\nSRBA huam sungah Pawlpi tek in Mission mun khat tek kiseam nuam hikale Pawlpi thahatzia kikim ngawl, kibang ngawl ahikom Group kua.ih kikhen a, sep tu in kingeal hi.\nTua group te le a sep tu zia sia a nuai a bang ahi hi.\n(1) Forthwhite Mission for Christ\nHi Mission group sungah a kipawl tu Pawlpite sia Khuasak, Thuklai, Buanman, Lbphei le\nPumva Pawlpi te hi a, a group min sia Fortwhite Mission for Christ ci uh hi. Mission a sep natu mun sia GorpoStw ah seam tu ci pualaakna nei a, Missionary a pai tu mi le a thasum piak tu za sia khensatna nei ngawl lai hi.\n(2) Agape Mission for Christ\nHi Mission group sungah a kihel pawlpi te sia Theizang, Suangdaw, Dolluang, Mualpi, Hiangzing, Taingen, Sualiim le New Suangpi pawlpi te hi a, group min sia Agape Mission for Christ ci uh hi. Mission sep natu mun sia Masejn, Kalaywa Township hi a, Missionary tu in Rev. John Holling paisak tu le thasum Ks.90,0007- piak tu in lungkimna om zo ci thu pualaakna nei uh hi.\n(3) Galilee Mission for Christ\nHi Mission group sia TSBC le Khaikam Pawlpi te ii sepna hi a, mission min Galilee Mission for Christ ci uh hi. Mission sep natu mun sia Myothit, Kalay- Myo hi a, Missionary tu in Rev. Nyian Htwe pai tu hi. Thasum piak tu zaa pualaakna nei ngawl hi.\n(4) Siallum Mission for Christ\nHi Mission group sia Voklaak, Takkhawl le Bekan Pawlpi te ii sep tu Mission hi a, Siallum Mission for Christ ci in min vaw hi. A sep natu mun sia Heloh (a) Kamonchung hi a, missionary tu le a thasum piak zaa tu pualaak ngawl lai hi.\n(5) Nineveh Mission for Christ\nHi Mission group sungah KSBC, Zongal, Bungh, Leidaw Pawlpi teng kipawl a, a min Nineveh Mission for Christ ci uh hi. Sep natu mun, Missionary le a thasum tu vaihawm saan lai hi.\n(6) TSBA Mission for Christ\nTSBA sung om pawlpi ahi Tungkyaw, Zangnuam, Phaizang, Nanphalong; Muallian pawlpi teng kipawl in a sep tu ahi hi. Mission sep natu mun sia Bandula hi a: Missionary tu Sya Jangneilun hi. Thasum piak zaa tu pualaak ngawl lai hi.\n(7) LSBC Mission for Christ\nLSBC (Leipui Sizang) pawlpi te ii mission sep natu hi a, a mun sia Kyikone ah kipan zo in Missionary tu mu ngawl lai ahihang a thasum tu Ks. 35000/- kipat sak tu in ngeal uh hi.\n(8) YSBC Mission for Christ\nYSBC (Yangon Sizang) Pawlpi ii mission sepna hi a, Hlaingthayar, Shwe Pyithar le Yuzana ci te ah seam hi. Hlaingthayar ah Rev. J . Lian Kim Thang, Shwe Pyithar ah Syama Win Mar Moe le Syama Hnin Thazin Phyu te in seam a, Yuzana sia Pastor Pau Thian Cing ki omsak hi. Pr. Pau Thian Cing sia YSBC Asst. Pastor thasum taw seam a, tua ngawl Missionary dang thum teng thasum Ks. 55,000/- tek kipia hi.\n(9) Perth Mission for Christ\nAustralia ah om Sizang Pawlpi PSBC te ii mission sepna hi a, a sepna mun sia Shwe Siyin, Hmawbi Township le Phoethudaw, Delta sungah seam hi. Shwe Siyin ah Sya Hmat Po, Deltha sungah Sya Sa Myint Oo te paisak hi.\nMISSION MUN NEI SATE\nHi a tung a mission sepna taw kisai PSBC,”YSBC, LSBC le TSBC ci bang teng sia a seam sa mun a nei sa hi a, a tarn zaw sia 2013 sung kipat thei tu in kithoai laitak ahi hi. Mission sepna mun a neisa te atu sia a thak zon kul ngawl tu a, ih sepna sa teng SRBA in kipsak in ZBC (CBC) dong ah hong pualaak sak tu hong sonto sak tu hi.\nMission min piakna ah eima group tek ii dei bangin a kiphuak hi a, min tuam a phuak ngawlte a Pawlpi min taw kiciamtee hi. Min nung ah ih belap “for Christ” Christ atu ci teng sia SRBApan a kibangin zangh thei leang ci lungkimna taw a kibelap sak ahi hi.\nMissionary thasum taw kisai SRBA Meeting te ah kikupna kinei a, tu laitak ZBC (CBC) te ii piak sia thasum bul Ks. 70000/- sia sangin tawm zaw bua le ci in kilungkim hi. SRBA Missionary peuma a thasum Ks. 70000/- sangin tawmzaw bua hen a, innkuan pui a zi/ a pasal atu Ks. 10000/-, a tate kum 18 a pha ngawl lai peuma khat ciang Ks. 5000/- allowance a kibangin pia thei tek hamtang leang ci sia SRBA-EC dong lungkimna ahi hi.\nSRBA E&M OB LE EC TU\nA tung a bangin SRBA sung Pawlpi tek pan Mission ih puak tu tak ciang SRBA E&M omzia tu zongh ih puaphat hong kul hi. Tua ahikom SRBA E&M OB sungah a tung a ih son Group 9 te ii Chiarman teng sia SRBA-E&M OB member hi tu a, SRBA-E&M EC member zongh hi paih tu hi. E&M EC member tu in Pawlpi khat pan 2 tek ih paisak sia Group Chairman omna pawlpite ahile a dang khat belap in paisak tu kici hi. Tua bang hi le SRBA-E&M EC member a pha zaa a kilaihna om tuan ngawl tu ci nopna hi:\nBIAKNA LIANTE LE MISSION\nLeitung ah Biakna lian Ii om a, Hindu, Buddhism, Muslim le Christian ahi hi. Tua sung pan Mission a seam ngawl sia Hindu te hi. Hindu te in a biakna sia amate minam atu bek ci in saang ahikom minam dang sungah theng sak nuam ngawl a, mission seam ngawl uh hi. Tua hi a, ei Christian te atu a kiitak huai ngawl bel ci tu hi. Buddhism te ahile mission seam hi.\nZongam ei nai Tedim khua ah a om zawk ngei zo hi. Ih Sizang ngam ah sia Mualpi ah kipan a, a biakna inn phonggyi sang hong koi zo hi. Kumpi thu le nei le lamh suang ahikom upna kho nei ngawlte tua sungah kihel thei awm tak hi. Muslim te ahile mission a sepzia sia amate sung Muslim innkuan sung pan mihing tarn mama piana tu hi zen hi. Tua ahikom pasal khat in zi 4 le 5 pan a tungsia nei thei hi. Ta a nei ciang Muslim kipawlnainsum, hunapia hi. Muslim khat in minam dang biakna dang khat teenpui in Muslim a zui sak zo le huna sum Muslim le Muslim kiteen sangin a tarn zaw nga hi. Tua sung pan pilna nei doctor, engineer khawng teen pui in hi le a tarn seseam nga lai hi. Zi a dei zaza nei thei ahikom a mi in Muslim te tarn khangto mama hi. Tua ahikom leitung ah a lauhuai bel, a kiitak huai bel suak hi.\nCHRIST ATU MISSION\nEi Tapidaw te ii Mission sepdan, sepzia sia innkuan khat sung pan mihing tarn mama pian natu zi tarn mama nei tu ci bang hi thei ngawl hi. Ei Sizangte bang ih ngeina in “pasal khat zi khat” Lai Thiangtho in zongh “pasal khat zi khat” ci hi. Tua ahikom Tapidaw te ii Mission sepna ah numei le pa vai, zawthawk vai taw mission seam tu hi ngawl a, Pathian ii Agape Itna tel sak tu, eima itna tel sak tu sia thupi mama hi. Tapidaw sia leitung nopsak natu lametna in a suak thathong nuam hi ngawl a, Jesus Ngumpa le Topa in saang takpi a, ngupna nga a kitel sinsen ahi tu a thupibel ahi hi.\nHi bang sepna ah ei ki ukna taw kisai thunei kihi ngawl a, zawthawk thu kizangh thei ngawl hi. Sum le paai ngual za in kinei ngawl ahikom sum le paai bek suangin kiseam thei ngawl hi. Zi tarn tatak nei tu, ta le tu tarn mama nei tu ci zong ih ngeina, ih biakna taw kisi ngawl hi. Tua ban ah ngamdang ngam puasia mi namdangte ii huuna taw hi ngawlin eima le eima hanciamna taw mission seam tu te kihi hi. Tua ahikom ih mission sepna ah, eima tatak ih pai zo bua zong ih hi thei san tek pan maa ih pan kul tu hi. Sum le paai tarn ih nei ngawl hang ih hizawk za tek ngawm khawmin ih seam tu hi. Thu le la ah pilvang takin ngual ii diksak tu in ih pau thei ih sep thei kul tu hi. A thupi bel ah a nungta Topa Pathian atu naseamte ih hi bangma thungetna nasia tak in ih nei kul tu hi. Tua ahikom 2013 zawk mission nasepna ah zawna, maa tutna ih nga thei natu ih Pathian, a nungta Pathian tungah ama deina bang a sua natu ki aapna le thungetna nasia takin nei tawntung in maa ih pang tek tu hi.\nNote: The Siyin Baptist Vol (58) sungpan\n« Pawlpi Kum 2 Cin Kikhopna\nPawlpi Kum 2 Cin ni hanthotna »


url: =Jesuh bang cih dawn na hi hiam? – Rev. Tuang Lian Khai – Zomi Agape Church Inc\nJesuh bang cih dawn na hi hiam? – Rev. Tuang Lian Khai\nZomi Agape Church Inc > Zomi Agape Church Blog > Agape Digest > AD01 > Jesuh bang cih dawn na hi hiam? – Rev. Tuang Lian Khai\nAmasa pen in , “Dawn,” cih kammal tel gen nuam hangh. Liimlangh ah ki en lecin, na mai a gum leh a maigum na maitang na mu dinga, na nuihmai leh tua liimlangh sung panin nangma’ nuihmai mah na mu ding hi. Tua mah bangin, Jesuh pen leitungmi khempeuh a dingin, hong pai ahi hi. I dawn Jesuh kibang a, a dawn mite lungsim ki lamdang hi.Tua ahih manin, “kumsim in ka dawn hi,” cihna lel tawh na dawn leh ki lamdanna na mu kei dinga, ahi zongin lungsim takpi tawh na dawn leh lungdamna na mu ding hi.\n1. Josef in Jesuh bang cih, “DAWN” hiam? (Isai.6:9; Matt.1:21-23)\nMary pen Josef adingin zuthawl piaksa hi a, a kiten tatak ma-un Kha Siangtho in Mary gaisak hi. Josef ahih leh a dik a manin a gamta nuam mi khat ahi hi. Amah in Mary maizum sak nuamlo ahih manin Mary mak sim ding hong ngaihsun hi. Tua laitakin Josef mang sungah Topa’ vantungmi khat hong kilanga, ” David suan Josef aw, Mary sunga nau pen Kha Siangtho in a gaisak ahih manin amah teenpih ngam lah kei in,” a ci hi(Matt.1:20). A manin a gamta nuam Josef adingin thu haksa mahmah khat ahi hi.\nAhi zongin Josef in ama ngaihsutna leh a khentatna sa khempeuh nusia in Jesuh adingin, nuntak hong kipan pah hi. Josef in ama’ sisan mal khat zong kihel keimah leh tangval kimlai “Pa” dinmun laak na tawh Jesuh hong dawn hi. Naungek Jesuh a vak atah dingin amah ki pumpiakna tawh Jesuh dawn hi. Josef in ama si le sa deihna khempeuh ki-ukcip hi(selfcontrol). Tua ahih manin Josef pen leitungmi khempeuh a gumkhia ding Jesuh i pianna pa hong suak hi.\nI geel thute hong tangtung loh hun ciangin Pasian geelna sungah i omlam kiphawk ni. Pasian hong sawlna bangin hangsanna tawh Josef bangin lungsim hoih le kipumpiakna tawh Jesuh a dawn dingin Topa’n thupha hong pia ta hen. Amen.\n2. Mary in Jesuh bang cih ,”Dawn” hiam? (Luke1:26-38)\nMary kiangah vantungmi Gabriel hong kilanga, Pasian maipha ngah numei a hihna le ama sung panin Jesuh a pianna ding thu a gen hi. Mary in nungak siangtho a hihna le zuthawl kipia sa a hihna tawh naugai ding haksa sa mahmah hi. Atawpna ah Mary in, ” Kei pen Topa’ nasem nu ka hi hi. Na gen sa bangin keima tungah hong piang tahen,” a ci hi(Luke 1:38).\nMary in Jesuh a gai ding a ut pen ahih loh hangin, Pasian’ deihna bangin a sep ding amah kizo hi. Amah in Jesuh adingin kiphal takin nungak siangtho hi mahleh a naugil zang sak hi. Mary in ama minsiat ding leh midang te zahko na dingte nangawn awlmawh zo nawnlo zah dongin Zeisu na dawn hi. Tua ahih manin Mary pen Jesuh i pianna nu hong suak hi.\nMary in a siangtho na le a hoihna pen tawh kiphal takin Jesuh dawn hi. Amah in a sepna khempeuh ah Topa’ nasem bangin kingaihsun hi. Eite in zong i sep i bawlna khempeuh ah mite’ na sem bangin kingaihsun lo-in, Topa’ nasem bangin kingaihsun leng lungkim thei-in nuam i sa mahmah ding hi. Mary bangin i hoih i phatna pen le i ut ahih loh hangin Pasian hong zat nopna munah kiniamkhiatna tawh Jesuh a dawn siam dingin Topa’n hong makaih tahen. Amen.\n3. Kumpi Herod in Zeisu bang cih “Dawn ” hiam?(Matt.2:1-3)\nMipilte in aksipi lamlahna tawh kizui-in Jew mite’ adingin kumpi lian khat suak hi, cih thei uh hi. Tua mipilte in hong suak kumpi a zonna lamin, kumpi Herod kiangah hong tung uh hi. Mipilte in kumpi Herod kiangah “Jew mite’ kumpi ding ahi naungek a hong suak pen koi laiah om ahi hiam? …….Amah a bia dingin a hong pai ka hi uh hi,” a ci hi( Matt.2:2). Jew mite a uk dingin kumpi thak a suahna thu kumpi Herod in a zak ciangin lamdang sa mahmah a, tua thu in amah lunggim sak hi. Ama kumpi tokhom a laih ding mi a omloh na dingin, kumnih nuai naupang khempeuh thatlum sak hi. Tua gitlohna hangin ama ukna gam sungah kahna aw bekbek kiza hi.\nHerod in Jesuh sangin Kumpi za thupi sazaw hi. Amah in Jesuh sangin, ama aituam nopsakna ding teel zaw hi. Herod in kumpi za le a kisim zolo nuntakna luangtampi khek ngam hi. Kumpi Herod in gitlohna, hazatna, le ngongtatna tawh Zeisu dawn ahih manin, ama ukna le gamtatna khempeuh khial khin hi.\nI kalsuannate ah Herod bangin Jesuh sangin min le zate teel masa kei ni. Gitlohna, hazatna lungsim, le Pasian mite tungah thusia bawl nopna lungtang khempeuh paaikhia ta ni. Leitung nate sangin Jesuh a thupi sak zo den dingin Topa’n hong hehpih tahen. Amen.\n4. Nang’ Jesuh bang cih ” Dawn” na hi hiam?\nJesuh pen mi khempeuh adingin a hong pai hi a, eima mimal dawnna bang tekin i nuntakna ah hong kilangh khia ding hi. Jesuh na dawn laitakin , eima nopsakna ding le eima hamphatna ding ciang bek hilo in, Jesuh it ngaungauna lungtang tawh i dawn ding hi zaw hi. Jesuh na dawn siam kei leh, kiamsuk na le supna lianpi na tuak kha ding hi. Ahi zongin Zeisu na dawn siam nak leh kha thu taksa thu ah nopsakna le a dimlet nuntakna na ngah lawh ding hi.\n” Nang’ Jesuh na dawndan lianin Jesuh in nang hong dawn kik ding bang hileh, Na lung a Kim Sawm takpi mah hiam? Na lung akim dingdan lianin, Jesuh na dawn masa Limlim dih ve! Thupha na ngahkei taak leh!!\nNote: Na Limlangh sungpan in,na dah maipuak mah mumu nuam lai maw? A hih keileh a maitaii siuasiua na maitang munuam taa ??\n(2020 December 25 ni zanhun sermon pan a kitom lak hi.)\nAgape Digest, Agape Digest 001, Hanthawnna, Rev. Tuang Lian Khai


url: =Malaysia gamsung ah Bawngnawi, Kelnawi sialdawn kiphallo :: ZOMI DAILY\nposted on 23 November 2016 at 11:28 pm Lomkholna: Malaysia, News, Sawltak, World\nBawngnawi leh Kelnawi asial in dawnpen hoihlo hi ci’n Malaysia Health Ministry te’n genkhia uhhi. Tuabang in bawngnawi leh kelnawi te huanminlo, lungno thatlo (Pasteurised) in dawnziauna hangin asungah akihel natna lungno kilawhthei cihi. Adiak in Bovine Tuberculosis leh Brucellosis lungno te kilawhthei ci uhhi.\nHealth Director-General Datuk Dr Noor Hisham Abdullah in hihvai tawh kisai in zanni Tuesday ni in Statement ah genkhiatna nei hi. Bawngnawi asial “Raw Milk” tepen asungah alauhuai Bacteria lungno kihelthei hi. Myycobacterium Bovis leh Brucella cihte kihel theihi ci’n genkhia hi.\nMiddle East gamsung ah Camel akici Kala-oh te tammahmah a, tuate ii anawi pen asial in kilimdawn mahmah cihi. Tuabang in Camel te ii anawi asial in dawnna hangin Middle East Respiratory Syndrome (MERS) kici natna aki ngahkhia hiding in ki ummawh cihi. Banghanghiam cihleh tua Camel nawizu sungah MERS-CoV Virus kihel a, tuapen asial in akidawn ciangin lauhuai mahmah cihi.\nTuabang mahin Raw Milk dangdang tezong asial in dawnpen lauhuai ahih manin, huanminphot tangtangding mipi te tungah zaksakna nei uhhi.\nHihbangdan in cidamna lamsang tawh kisai Malaysia Health Ministry te’n atangko khiatna uh ahangkhat omkhinkhian hihtuak hi. Malaysia gamsung ah pawlkhat in nawisial “Raw Milk” dawnpen hoihhi ci’n agenkawikawi om ahih manin, tuatungtawn in Malaysia Health Ministry panin Statement abawlkhia uh ahihi.\nTuaban ah Malaysia gamsung ah nawisial (bawngnawi, kelnawi, etc…) zuakpen thukhun apalsak higige hi. “Regulation 51 (1A), the Food Hygiene Regulations 2009, the Food Act 1983” sungah Raw Milk tepen huanminlo, sa saklo, Heat Treatment bawllopi in kizuak theilo cih thukhun aom ahihi. Tuapen tukum December 01 ni akipan limzat mahmahding uh cihi.\nTua thukhun apalsak tepen RM10,000 ki liausak thei, tuaban ah thongzong kum 5 ciang ki kiasakthei cimawk hi.\nKawlgammi pawlkhat phadiak in bawngnawisial, kelnawisial dawnleng tua natna, hih natna hoih ci’n agengen phadiak omthei hi. Nidanglai in ahoihphial zongin tuhunciang gankhawizia nidangtawh kibang nawnlo ahih manin, natna lungno zong aom takpi hikhading hi.\nRelated: Twitter tungtawn in Malaysia gammakai agensiapa in RM9500 liautuak ~ ZD\nTua hi a, Malaysia gamsung ah bawngnawi, kelnawi asial in akizuak khawng aomleh akimanthei ahihlam theihhuai hi. Leikhak sese lohding, bekthamlo dawnsese lohding pen napumpi adingin hoihzaw khading hi. Sawltak #zomidaily\nPrevious: IS te’n Syria leh Iraq ah Chemical galvan 52 vei zangta hici ~ TK Lian\nNext: Malaysia ah African mikhemkhem tetawh akipawl mi 44 kiman ~ ZD


url: =Second Panglong zawh masiah Mualgamte galtha hat kul ci in Lt.Gen. Yewd Serk in gen\nSecond Panglong khawmpi zawhsiang masiah Mualmi leh Mualgamte gal leh sa ah thahat mahmah kul lai phot ding hi ci in, Shan State Restoration Council-RCSS Chairman leh Shan State Army-SSA makaipi General Yewd Serk in 2014 January 9-13 ni kikal, Loi Tai Leng phualpi a kibawl RCSS/SSA kumci'n khawmpi ah tangko khia ci in Shan Herald Agency for News-SHAN in January 15, 2014 ni in gelh hi.\n" Politics leh Galkap vai helhkhawm lo a, atuam tuak a khen ding kisam hi. Panglong khawmpi ah politics thu gensiang piikpeek khit ciang bek in galkap vaite kikupna bawl pan ding hi ci'n General Yewd Serk in gen hi." ci in Shan galkap ulian khat in mediate dotna dawng hi.\nTutunga kumci'n khawmpi ah 2013 sung nasepsate pulakna, enkikna leh maban paizia ding kikupnate nasia takin neiuh a Shan palai 400 kihel thei cih kiza hi. Shan RCSS/SSA leh USDP Myanmariante Hiamkham ceasefire kithukim zawh kum 2 cing ta a ahihhangin kikapna 150 vei val om veve ci hi.\nShan State Army in Shan State buppi ah inn khat ciang pasal khat ta galkap lut dingin thu zasak a, a lutnuamlote Shan gam neihsa phim-bil-tawng khat zong puakhialo a Shan gam pan pem khia thei ci in thu suaksak uh cih kiza hi. 2014 kum sung Zomi te zong kinak galging mahmah ta ding cih zong kizak beh lai hi.


url: =Mo le mi tanu ~ Lian Tuang :: ZOMI DAILY\nposted on 10 May 2019 at 11:28 pm Lomkholna: Article, Liantuang\nKa pa kumpi nasem ahih hangin innkuan sung nuntak ka hamsa mahmah uhi. Tan 10 ka zawh phet in nasem kipan thei ka hih manin innkuan sung nuntak tawm cilik ong nuam tuam zawdeuh hi.\nNidang sangin tawmno khat nuamtuamzaw cihna bek hi a, inn le lo kiphuah zo loin nik le puan zong kilei zo tuamlo hi. Sum leibatte kilohkik zo loin leiba a thak neih beh loh ding bek kihanciam zo hi.\nAhi zongin ka nau Khup in Singapore ah nasep ong kipat theih ciangin innkuan sung nuntakzia nakpi in ong kikhel hi. U le nau, khua le tui, veng le pam, pawlpi sungah pekkhat peknih kizangzo zawdeuh hi. Inn le lo kiphuah zo in, kisapna om bangin kigamta thei zawdeuh hi. Tua bang teng hangin ka nu ka pa zong nuam mahmah uhi. Lungkim mahmah uhi.\n1) Ahi zongin a sawt lo khat ciangin ka nau khup in ki it pih lawm ong nei in ka nute kiangah zuthawl piaksak ding thu ong gen hi. Ka nu le ka pa in nang it a hih leh ahoih hi pah hi ci in lawp mahmah uhi. Hih thu pen thakhat thu in kim le pan in kithei ngeingai pah hi\nInnlam nuntakzia i theih sa mah bangin mitampi in ka nute kiangah tangval pa zi nei sak nai kei un, zi neileh abeisa bangin ong en zo nawnlo ding hi. A kum zong tawm mahmah lai hi. Nu le pa tawmvei ong en lai phot leh hoihzaw ding hi,….., cih dan in thu tuamtuam tampi deihsakna mah tawh kigen ngeingai hi. Ngaihsutna kipia ngeingai hi.\nAhi zongin tua dan a kigen sim in ka nu in ka tapa in zi neileh a zi tawh kikop in ong en khawm ding uh ahih manin nidang sangin ka hampha zaw lai ding hi. Ken ka tapa a khahsuak ding hi loin tanu khat a nei beh ding ka hih manin ka lawp mahmah hi, ci in dawngkik thei zel hi.\nTu lamlam ciangin hih thu ngaihsutzia pen lamdang sa in thupi ka sa semsem hi. Ka lametna le ngaihsunnate zong tangtung takpi hi ci in ka mu hi.\n2) Ka nau Lianbawk ( a neu pen ) zong kei mah bangin tan 10 zawh ciangin kumpi sungah na sem kipan hi. Tawl khat khit ciangin zu ong lim nek mahmah laizang hi. Thudih mahmah napi zu le sa tawh kidiah cip ahih manin ka lungzing mahmah uhi.\nAn nangawn ne loin zu ong lim nek luat ciangin zu tawh a kipelh theihna dingin hamciam theih bangin ka hanciam awikawi uhi.\nAkigen ngei zel thute mah bangin zi nei leh a hoih zaw deuh kha tam cih zong lametna lianpi khat ahi hi.\nAhi zongin zi neih ding thu a kigen simin ka nu in amah it le ngai in a sang zo ding khawng a om zenzenleh amanlang theithei in lak sak ni. Ahi zongin mi tanu khat peuh tawh ei thu in gawmgawp kei ni. Ong kikhel zo kei zenzenleh mi tanu khat ahehpihhuai dingin a bawl suak ding hi hang. Ei hilh zawhloh pen numei no khat in hilh zo tuan ding hiam ci thei zel hi.\nHih pen itna lainatna tawh kidim pilvang thungaihsutzia ahih lam ka phawk kikkik hi. Lian Tuang\nPrevious: Ka nak sunga Tangsiat ~ Hau Za Cin\nNext: Tuhun leitung Tui haksat buaina ~ Kap Za Khai\nMo le Mi tanu cih thulu hoih lua\nKa Pa khedap ~ T. Sawm Lian


url: =Truck mawtawpi khat hangin Sengam lamzikpi tungkhat ah mawtaw kiphugawp :: ZOMI DAILY\nposted on 12 June 2017 at 12:19 am UTC+9:30 Lomkholna: China, News, Sawltak, World\nChina gamsung aom Highway lamzikpi tungkhat ah Truck mawtawpi khat hangin mawtaw tampi ki phukhagawp hi. Tua akiphutkhak laitak CCTV panin ki Record kha a, Video sungpan etkik ciangin lauhuai mahmah hi.\nHih Video Clip pen LiveLeak te’n Online tungah apholhkhiat masak uh ahihi. Video Caption ah agelhna ah tuzingsang 7am hunpawl in Jiangsu Qiyan High-speed Traffic Accident pianghi. Hih Accident hangin mi tampi liamgawp hi ci’n gelhkhia uhhi. Asi bangzah om cih kigelhlo a, aliam tampi om cihbek gelh uhhi.\nTua Video aki Upload zawh asawtlo in gamtuamtuam panin ki enpah ngeingai a, ki Share sawn kawikawi hi.\nHih tuahsiatna Accident akipatna pen lamlaizang ah atai Truck mawtawpi khatpen aveilam ah pialpheivat khamawk a, tuapan in aki phukhagawp ahihi.\nLamzikpi alanglam ah atai Truck mawtawpi khatzong aphutkhak ciangin lamzikpi taklamkiau nawkphei a, tuapan in anuai ah kiasukziau leh ahoihzaw phialding kimlaitak, lamzikpi langlam ah kikhawh pheikik leuleu in alanglam ah apai mawtawpi nihmah nawkpheikha citciat leuleu hi.\nVideo na en limlim dih un: Massive high speed road accident in China\nBanghang in Truck mawtawpi amasapen in veilam ah pialsakvat ahidiam cihpen kitheician nailo ci a, aliam zong bangzahpha cihpen kizakna omnailo cihi.\nNungkum November khasung inzong Northern China, Shanxi Province sungah vuk kiagawp in mawtaw kiphulgawp ngei hi. Tuahun lai in mi 17 in sihlawh uh a, adangzong mi 37 bang liamgawp uh cihi.\nSengam sungah Motor Accident pen kumsim in tammahmah kici a, World Health Organisation te genkhiatna ah kumsim in mi 200,000 bang in sihlawhden ciliang uhhi.\nRelated: China ah “Petrochemical Plant” khat puakkham in mi 8 si, 9 liam\nTuabang in sihna lianpi apiangna pen Highway lamzikpi tungte ah hiphadiak a, ahangpen hatsaklua cihmah hiden zawpian hi. Tuabek thamlo, kidembawl, kituhbawl kawmin amai ah bangtan kigamlasakding cihte ngaihsut nawnlo in kiphulgawp ahih manin, Accident apiang pahpah kici hi. Sawltak #zomidaily\nPrevious: Pau Lun leh Ciin te mopawi ding Update News\nNext: Galkap vanleng kiatna pan misi alangdektak ki mukhiazo ta


url: =Kuala Lumpur aom Vietnam Embassy maiah numeikhat amahleh amah kidawtlum :: ZOMI DAILY\nposted on 2 April 2018 at 11:58 pm Lomkholna: News, Sawltak, World\nMalaysia, Kuala Lumpur khuasung aom Vietnam Embassy zumpi maiah numeikhat amahleh amah temtawh kidawtlum cih theStar pan kiza hi. Tua amahleh amah akidawtlum pen Vietnam numeikhat hi a, kum 37 aphakhin Tran Thi Mai kici minneikhat ahihi.\nTran Thi Mai pen Vietnam Embassy ah khualzinna akisam Travel Document vai akanin apai kici hi. Tuazawh asawtlo in Embassy apualam ah 11:30am Monday (April 02) hunpawl in amahleh amah aki dawtlum cimawk hi.\nHihvai tawh kisai in palik thunei ahi Dang Wangi OCPD Asst Comm Shaharuddin Abdullah in agenna ah Vietnam Embassy nasemte’n buaina om cih hongzasak uh cihi.\nAthu akikanna ah tua numeinu pen Vietnam Embassy ah akhualzin nadingin akisam Travel Document vai akanin apai ahihi. Embassy sungah nasem tetawh kam kinial in, ki hehsuah uhhi.\nTuaciangin tua numeinu pen aheh suakmahmah in, Embassy Staff te otsan gawp hi. Tuakhit ciangin a ipsung ah apuak temta khat kaikhia in, a awmsung amahleh amah kidawtsuk hi.\nTuaciangin Vietnam Embassy sungah aomkha agammipih pasal khatin Hospital Kuala Lumpur ah amanlang in taipih vingveng hi. Tua numeinu pen zato ah aliamma Medical Treatment akibawl kawmkawm in thuakzolo in sisuak cih kiza hi. Sawltak #zomidaily\nPrevious: India, Kashmir sung buaina hangin misi 16 phakhinta\nNext: Motor kiphukha in Highway tungah aktui bekbek kithehzak zihziah\nLeitung ah a cidamhuai pen dinmun


url: =ZAM Thupuak :: 28 Jul 19 (UN kalsuanzia thute) :: ZOMI DAILY\nposted on 27 July 2019 at 12:29 pm Lomkholna: Malaysia, News, ZAM, Zomi\nUNHCR ZUM KALSUAN ZIA TAWH KISAI THUTE\nCanada gam G5 tawh kisai huhna tawh kisap vaiah, UNHCR in ngetna laikhia te adingin gambeel hihna takpi theihpihna lai hong piathei ding hiam?\nUNHCR in tuabangin gambeel theihpihna lai cih bang a tuamin kipialo a, ahizongin ngetna neite in akisam bangin na gambeel card tawh na siau thei ding uh hi.\nUNHCR pan in hongpiak gam thumna paithei nading gam pailo in khatpeuh ii sap natawh gamdang/mundang khat peuhhong lading huhna ngah in, paiding hileng keitang in midang khatpeuh Community te khatpeuh paisak ding hileng a kingah theiding hiam?\nGam thumna vai tawh kisai in mimal ahih kei leh innkuanpih taktak-te sapna tawh kisai a kivaihawm bek ahihi. Tua ahih manin UNHCR in tuabangte hanthawnlo aa, a kisailote tawhzong vaihawm pihlo hi.\nMimal Kizawhna Tawh Ciahkik Nuamte (Voluntary Repatriation)\nUNHCR phalna tawh kongpai na gam ciahkik ding hi leng, a kicingzaw thute koilai pan kamu thei ding hiam?\nUNHCR Khutzat laibu sungah Voluntary Repatriation cih thulu nuaiah UNHCR in a gelhsa ommah bang in tuabang mimal a ding tup le ngimna kicing namu thei ding hi. Tua khutzat laibu pen mikim-in a et-theih dingin hi anuai a kipia link ah kimuthei hi.\nKei pen gambeel mi khatin hong kisangzo hi aa, ahizongin kong kipatna gam ciahkik nuam hi zenzen leng UNHCR in nong huh zoding uhhiam?\nNong paina na gam mah ciahkik nuam na hih leh UNHCR in limtak thu hong kikuppih zawh ciangin International Organization for Migration (IOM) tawh hong kop in ngetna hong piak sak ding hi. IOM in hibang a ciahkik nuamte huhna leh nuntak khuasakna ding vaihawmpih dingin Assisted Voluntary Return and Reintegration Programme (AVRR) cih nei uh a, tuate in na lamsapding hong vaihawmsak ding uhhi. Tua bangmah in UNHCR in Voluntary Repatriation Form (VRF) hong piading a, hih hunsung pen kha 1 pan kha 3 kikal sungsawt thei hi. Akisam lai khempeuh kim takpi maw kimnailo cih in sai mahmah hi. Gambeelte in na ciahkik nading uh phalna lailakna tawh kisai in mimal khat ah RM 100 ta liausum napiak uh ki samding hi. Ahi zongin UN card tawite in tua sumbei huhna ngah thei dinguh hi.\nKei pen gambeel mi ngetna (asylum-seeker) neilai khat ka hi a, ahi zongin ciahkik nuam hi leng UNHCR in huhna hong pia ding uh hiam?\nNong paina, na gam ciahkik sawm na hih leh nang tawh limtak thu kikupzawh teh huhna hong pia thei ding hi. Na ngetna mah bangin UNHCR in IOM te tungah hong puaksak ding hi. IOM in hibang a ciahkik nuamte huhna leh kalsuan zia ding vaihawmpih ding in Assisted Voluntary Return and Reintegration Programme (AVRR) cih nei uh a, tuate in na lamsap ding hong vaihawm sak ding uhhi. Tua mah bangin UNHCR in Voluntary Repatriation Form (VRF) hong pia ding a, hih hunsung pen kha 1 pan kha 3 kikal sung sawtto thei hi. Akisam lai-tuam tuam khempeuh kim takpi leh kimlo in sai mahmah hi. Gambeelte in na ciahkik nading uh phalna lakna, special pass leh liausum tawh kisai in mimal khat ah RM 100 ta napiak uh kisam hi. Ahi zongin UN card tawite in tua sumbei huhna ngah thei ding uhhi. Gambeel siau laitak (asylum seeker) na hih leh RM 3000 bek huhna na ngah ding hi.\nGambeel ding ka ngetna hong kisang zolo ahih manin kong paina kagam ciahkik nuam hi leng UNHCR in nong huh thei ding uhhiam?\nIOM te kiang vapai in amau tawh limtak thu na kikupzawh ciangin na vai khempeuh leh na lamsap ding nang leh nang na kisik kulding hi. UNHCR in VRF form hong pia theilo ding hi.\nMalaysia gamah nuntak/khuasak na hamsalua mahmah ahih manin kong paina kagam ah a ciahkik nuam hi leng UNHCR in Voluntary Repatriation Form (VRF) hong pia thei ding a hihiam?\nVoluntary Repatriation Form (VRF) pen mimal kizawhna tawh hongpai-na a-gam a ciahkik nuamte a ding bek ahihi.\nUtlopi in kong painana ka gam ah zawhthawh thu tawh hong kipuak kik sawm bang hi zenzen leh UNHCR in huhna hong pia thei ding a hihiam?\nUNHCR in tuabang zawhthawh thu tawh ahi a, thagum tawh puak kik hong kisawm leh a hithei zahin hong kipuak kik loh nading kivaihawm ding a, a kisam bang in nangma nuntakna leh lungmuanna/bitna mahmah lauhuai ahihna tawh thu kikhen ding hi\nZAM pan UN ah innkuan lutpih a kisam theilote lai ih I gelhsak leh min sazian ih puaksak sa te tu in a baantak in kisamsam ta in Contact ngahlo zong pawlkhat om hi. UN maban a nei na hih leh na phone nang tawh a kinai na mun ah koih den inla phone pai lam phawk loin len manlo cih te a omlo theithei dingin hanciam in. Tua ahih manin na phone numbat na laih khak zenzen leh a hunlap in UN zum ah update/laih mengmeng un.\nTelbeh nop dotnop na neihleh ZAM :- 03 2142 6659/016 293 9027\nZomi Genvai Kipawlna (ZSM) laibu ih hawmkhait zawh sawtta a, March bei ah ap kik hamtang ding cih zong ih kigensa ahihi. Tua tawh kizui in hong ap kik kha nailo te in amanlangin ZAM zum ah nong ap nading uh ih ki zasak pahpah hi. Hong ki-ap nailote tawh kisai in vai khat peuhpeuh a om leh ZAM/ZSM in tavuan kila zolo ding hi cih zong I kiphawksak hi. I sep khopna hangin thahatna leh lawhcin na I ngahsa mah bangin mapang khawm in sem khawm dingin I kizawn phapha a, laibu khut sungah a kemlai peuhmahin zong July kha bei ma peuh mah in nong ap kim nading uh I kizasak kik hi.\nZOMI STATE FUND INTERNATIONAL KIPAN KHIA\nJuly 24, 2019 (Wednesday) ni-in Zomi State Fund International kipawlna pen Kuala Lumpur, Malaysia ah kipan khia hi. Tua ni mah in ZSF (I) kipawlna min tawh a masa pen kimuh khopna zong kinei pah a, Zomi leh Zogam a ding a vei mahmah mimal (17) bang kipha thei hi. Meeting bawl nading mun leh a kisam khempeuh Zomi Association of Malaysia (ZAM) in phaltakin hong zangsak uh hi.\nHih meeting pan in kipawlna hong makaih ding mite ki teel khia a,\nPresident Tg. Go Khen Kap\nVice President Pa Peter Za Thawn Kim\nSecretary Tg. Thang Khan Khup\nAssistant Secretary Pa Do Khan Suan\nTreasurer Tg. Mang Khan Thawn\nAssistant Treasurer Tg. Go Suan Khai\nAccountant Tg. Suan Zom Piang\nte kiseh pah hi.\nThudotpi ding in zong sehna kinei pah a\nSia Kap Za Khup (ZAM President)\nSia Thang Zo Mung (ZAM Secretary)\nSia Joseph Tuan Sawm Tuang (ZAM Treasurer)\nte kiseh hi. Tua ban ah Media lam hong van sak dingin Tg. Khai Sian Khual, Tg. Thang Lian Khual te kiseh hi.\nHih ZSF (I) in ngimna leh tupna bulpi pen Zomi State ih ngah zawh nading leh tua adingin nuntaknakhamin nasem ZRO/A te panpih zawh nading ngimna bulpi ahihi. Nasepna ah sum tampi kisam ahih manin gam dang mun tuamtuam ah om Zomite in ih thatang tawh ih panpih theih loh hangin sum leh paai tawh mapang in semkhawm ding cih ngimna bulpi ahihi.\nNasep zia ding zong kikupna kineitosuak a, amasa in ZRO/A galkap te uniform ding tawh kisai in fund kaih khop dingin kithukim hi. Hih fund tawh kisai in a pia khia nuam te in anuai a mite tungah kipia thei ding hi.\nSum hong kaih khop sak ding makai teng!\n1. Pa Peter Za Thawn Kim (Damansara) 010-371-7544\n2. Sya Thang Zo Mung (Damansara) 017-663-6087\n2. Tg. Nang Kap Thang (Kepong) 011-119-71746\n3. Pa. Do Khan Suan (Sunway) 011-3789-3572\n4. Tg. Gin Hau Mang (Klang) 011-2703-0774\n5. Tg. Thang Khan Khup (Cahaya) 011-6161-4314\n6. Tg. Khai Sian Khual (Shah Alam) 018-327-5070\n7. Tg. Thang Lian Khual (Shah Alam) 018-362-8576\n8. Pa Thang (Pandan Jaya) 016-637-1775\n9. Tg. Thang Lam Cin, ZAM zum\nMailam ah zong kal khat khit kal khat kalsuan toto in Zomi State i ngah zawh nading in i hih theihna ciat pan in mapang khawm dingin zong Zomi a kua maciat kong zawn phapha uh hi.\nMalaysia ah zuu leh beer a hoihlo/a sitlote dawnna hang in a beisa kum sungin kawlgammi honkhat in a nuntakna bei lawh khin a, tunai mahmah in zong mi (5) bang a nuntakna bei lawh leuleu ahih manin Zuu leh ‘Beer’ hoih lo/asitlote peuhmah ih dawn khakloh nading kigen sawn in kidawm ciat ni.\nTua ban ah kimat kihen zong hong tam semsem ahih manin I omna veng leh pam te mit donglo dingin zong omdan khawldan siam ciat ni. Vaksuk vaktohna ah zong kidawmin vai thupi lua mahmah a om kei leh vak kei zaw leng hoih zaw ding hi.\nSakhangyi Khuami, Hatzaw beh Pa Suan Za Kam (Kum-49) pen 24 July 2019 (Wednesday) ni zan in Kajang Hos -pital pan in hong nusia hi. ZAM/ZSM member khat ahih na tawh kizui in avai teng ZAM/ZSM pan in tavuan kila a, Zato vai, Palik vai leh Embassy vai teng siangta in a luanghawm pen 27 July 201(Saturday) ni-in Kawlgam kipuak a, 10:00AM in Yangon vanleng tual ah tung hi. 26 July 2019 (Friday) ni 2:00PM in Kajang misibuk ah hun bawlna kinei hi. I sanggampa hong nusiatna hangin ZAM/ZSM pan in zong dahpihna ih pulak khia hi. Adah akap khem peuh Topa Khasiangtho in a lamdangin hong hehnem tahen.\n1. Zaw Latt (Tahan) Sungai Buloh zato\n2. Suan Za Kam (Sakhangyi) Kajang Hospital ah\n3. Hau Khen Niang (Khuadam) ACTS zato ah\n4. Ning Man Lian (Khuadam) ACTS zato ah\n1. Am Suan Khai (Tonzang) Jinjang Lockup ah kikan sak\n2. Thang Khan Khup (Haiciin) Jinjang Lockup ah kikan pih\n3. Cin Lian Thang (Pakzang) PJ thukan zum ah kibuai pih\n4. Dal Sian Thang (Pakzang) PJ thukhen zum ah kibuai pih\nZomite sungah kimat kihenna natuak zenzen leh hih phone no. ah na hopih pah in. Nang adingin a tawntung in kigingsa in om den uh hi. Sia Tuang Pu : 016 254 4093, Sia Zo Mung : 017 663 6087, Sia Maa Mang : 018 913 2587 ZAM Hotline : 016 293 9027\nPrevious: ZYA Tonzang panmun apna leh ankuang umkhopna omding\nNext: Khuabup in a hau sak Nu ~ Lian Tuang


url: =Mipi dawl Guk ~ Rev. Vungh Suan Kham :: ZOMI DAILY\nposted on 11 September 2016 at 8:50 am UTC+9:30 Lomkholna: News, Politics, Zomi\nTusawng teng ih vaivai te tungtawn in kagelgel ciang mipi dawl guk in mukhia ingh.\n1.KHUAHUN THEI PAWL\nHihte in Kum 70 sung Kawlkhut sung aa ih om den na pan suahtak na lampi om thei ding in mu aa Federal hiding in Kawlpek khat,Shan pekkhat,Zomi pekkhat etc.. hiding aa Tamada kikhel aa tut ding ciang, galmuh thei uh hi.Zomi kawlgam ah pangbel leh sila nam hilo “To” minam cih dan in ngaihsun uh hi.Zongh hangsan in,Lam en ngam,um ngam uh hi.Pilvang tak aa kalsuan ding phawk kha uh hi.Makai taktak te zahtak in it uh hi.\n2.KHUAHUN THEILO PAWL\nHih te pen lauthawng baih or dipkua baih in gamleh nam itlo hilo nakpin,Kawlmah,Chinmah thupi zaw mai ee,NLD mah thupi,thautawi te mah thuklut acici nam te hi aa, ei leh ei kimuan ngam na anei lo Sila or Sal lungsim a bukkhuk nam te hi se hi.Namneu lungsim vom lua denkeei kha uh hi,Kiteel pi ma bang USDP mah kumpi in dinglai in teh a cingam giapgiap te ahihi.Tun zongh,ZCD lah thadah huai,ASSK te pawl in lah ngapik khuak tawh hong vik vik lel in teh ci a upna neu pawl.\nHih pawl te atam zaw in 914 lai aa agen hakteng mah tudongh hitosuak suak dan hi.Athu ala sangbang ami asa aa huatbawl mai kei tawh kibangh hi.Leitung agum khiadia hongpai TOPA ZEISU bang misia hisam lo napi aa amawh na aki zonzon bang phawk huai liang sa ingh.To ZeiSun ateel ngiat mi 12 Lak ah Khat in leh hek,MP ateel mipi lak pan khatleh nih in lehhek thei kha mah ding hi.ZCD lawhcing semsem amau Thangpai sensem ding uh hi.\n4.APHUN PHUN PAWL\nPawlkhat leuleu ihsum leitawi na pa in hongpiak loh ciang aa ih muhdah dan zongh om thei ding or Ih numuan ih pamuan tak kiang aa kanik kapuan ding hongleisak in ci a ih nget,hawh o leipah oo lah ong cilo aa ih heh abang hun zongh om.\nBangmah vei neilo,an nene peuh lengh phazo aci hit hiat te minuam sa hi phot hi.ZCD Lawhsam ta leh buai kullo, alawh cin naknak leh nekha veve na ni ee te pawl.\n6.THUNGEN NGEN PAWL\nChristian te ih hih zah in Zomi Zogam aa ding ,Kumpi hoih neih nading,ZOMI te ngiat Kawlgam kumpi aa ih tut nading(State conselor akullo kumpi tokhom) cih te Biakinn pawlkhat ah Thuki naknget mahmah hi.Carmel khawng Thunget buk khawng kingen ngen aa mapang pawl ki om hi.\nHih atung aa thu 6 te sungpan koitawh naki sikha hiam?\nRev.Vungh Suan Kham\nPrevious: Vondeih Kep Ding – 55 (Pau Khan Kap)\nNext: Bangladesh Factory meikang hangin mi 23 si, 70 val liam ~ ZD


url: =Tengh 100 valman puakto khinta :: ZOMI DAILY\nposted on 12 June 2021 at 4:56 pm Lomkholna: News, Zomi\nAntang ip 140, besan ip 30, sathau, satpiang leh zatui zaha, oxygen cylinder bungpi 23 oxygen concentrator 4 leh van zat tuamtuam tengh 100 val man tu zingsangin Kansau tualpi kitun ta hi. (Tonzang ah oxygen cylinder bungpi 10 leh oxygen concentrator 2, TCF ki-ap pah)\nCikha lam kilipkhap pian ahih manin van pua ding mawtaw hong lem pak lo a, ei mawtaw gol pen kipaisak teitei hi. Nawh tat kul lua ahih manin oxygen bungpi khat tukin mawtaw nasemte khat ngaltakguh neu pen hong deng tan mawk a, vai pai nailoin zato kipai masa phot zawzen hi.\nLamkal ah niangtui man nengneng piak a kul sam hangin kizan paisuak thei a, tu zingsang nai 9:00 AM in Kansau tualpi van khiat nading mun tungta hi. Mawtaw hawlte PPE puan na silhsak pah uh a, zing an na vak ding uh hi. (Ka khua uah natna tam ahih manin mawtaw sung pan tuak khia lo ding, an zong ne lo ding ka cih manin PPE puan silhsak zeenin an na vak uh hi.)\nNONG PIAKTE UH MUALSUAH HAMTANG (KANSAU SIK LEI TUNGTAWN THEI TA)\nPasian hehpihna tawh mipi tawh nasep zawh kum 30 val ta a, nong piakkhiatte uh mualsuah teitei ding I hanciamna ahi hi. Lei leh mawtaw kong suahsakna hang pen hih Sihpilui sik lei (Kansau lei) zong ka khuapih Kansau tate, USA, Australia, Malaysia a omte kiangah kei pumpi mahmah pai-in huhna ka nget ngiat hi a, ka pupa khang pan ua ka neih zawh ngei loh uh sikleipi khat Topa in hong mualsuah sak hi. Nong piakkhiatte uh mualsuah hamtang ding i thungetna ahi hi.\nMalkual dongtuahna enkhong loin veina tawh hong piakhia pawlpi, kipawlna tuamtuam leh mimal hong hanciam khempeuh tungah lungdamna lianpi kong ko hi. Pasian in dongtuah theihna namkim tawh hong kipelhsak ta hen. Sia Do Khup\nPrevious: Malkual huhna puak leuleu\nNext: Banghang in pulnatna tunghiam ~ Sia Do Khup


url: =Nu le Pa hoih hihna ding :: ZOMI DAILY\nposted on 29 April 2016 at 7:52 am Lomkholna: News, SiamKhaute\nKavitha dotna: University a ka Pshology professor pan Nu leh Pa te’n tate ciang tawh sat vet loh ding ci hi. Nang bangci’n na ngaih sun a?\nLST in: Na ta thuhilh ding mang ngilh ngeikei in, satna tawh thuhilh in. Tua-in a nuntakna hu zo ding hi. (Pro. 23: 13-14)\nCiang tawh satding pen ciang zatna mun leh munlo om hi.\nCiang zat hunding: nute’n tate na sepding pia a ah sep loh teh, Na khat lading na sawl a aman loh teh, A hih ding thei napin ahih nop loh teh ciang tawh nalua lo-in thu hilh ding hi.\nCiang zat loh hunding: tate’n na a sep ding napiak a ah mangngilh leh na ahih khialh teh, (Mistake or accident) gentehna in: Kamsitna tawh kuang, hai cihte a kitap sak leh satkei inla asiat sak thaman in nasep dangpia thuah in. (hai bang a kitapsak leh adang sawp kik sak le cin kidawmpah ding a pilvanna in nei ding hi.) tua danin na ahih khialh ciangin ciangtawh sat kei in. Banghangin maw? Ahang bel thumang lo hi lo-in kamsia/tuahsia suak hi.\nCia’ng zatna ding mun pen Nulehpa zahtakna neilo leh thu aman loh ciang bek zang in.\nNau pang pen siing/lokgawp ngei kei in. Alu ah sat ngei kei in. A hoihna munin a tawbo mah hi pen hi.\nNaupang nak sat kei in.\nNu leh pa thumanna dingin ataw ciang tawh dama sat ziau pen nau pang adingin hun mahmah hi.\nAUSTIN dotna: naupang ka hihlai-in ka pan ciang nak zatlua mahmah ahih manin ka pa ka lau hi.\nTun kei church ah makai khat ka hia, ka tate adingin pa hoih ka hi nuam hi. Hehpihna tawh hong hilhin.\nNa tate tawh nuikhawm, kimawl khawmin nuamsa inla LST sunga om miliante numei, pasal tangthute hilh in. Na tapa in zahtak lohna tawh onghopih leh thu hilhin, ka ta-aw zahtakna na neih kei leh Inn , sang, na sepna ah atawp theilo haksatna na thuak ding hi. Ken nang hong it mahmah hi’ng, zah takna kam na zatkei leh hih ciang tawh hong sat ding hing ci’n hilh in. (pau. 13:24; 29:17)\nTua khit teh ataw damin sat in.\nPawlpi makaite zong pa hoih suak thei. (1Tim.3:4,5,12; Titus.1:6)\nPate theih dingin: Na tate nasat sangin phat, pahtawi zaw in. Nisim in na tate’n na hoih a septe tungah pahtawi in phat in. Naupangte in thuhilh a sat sangin, phat, pahtawina deih zaw hi.\nNa thuhilh a nasat sangin, pahtawi, phat zaw in.\nPHILIP dotna: LST in pa pen alu hi ci a, tua in a zi pen nau pangte bangin thuhilh a siikan (discipiline) khung a uk ding cihna maw?\nTua dan hilo hi. Naupangte bang a discipiline/khal, uk ding cih hilo hi. Pasian in nam nih hong gen hi: 1) Nang alu, 2) na zi pen nalawm ci hi. Tua ahih manin nalawm tawh haksatnate na kikuppih ding ahi hi. Na ta hi lo a, na khal, uk ding hilo hi.\nNa zi pen nalawm bangin bawl /panpih in\nNa pasal pen na lutang hi.\nNa zi kisapte ngaihsut pihin.\nTaksa a ah thanem ahih manin\nAmah nalawm bangin en in. hoihtakin na etkol leh na thungetna bangmahin hong buaisak, dal loding hi.\nPawlpi lutang kazih ahih bangin na Pasal pen numei lutang ahi hi. Khazih sungah pawlpi a ki-ap bangin zite zong Pasalte adingin ki pumpiak un. (Eph.5:23-24)\nNupa kal ah hih, sep ding na kithukim thei loh uh ciang : gentehna in, Inn lamna dingin sum bangzah zang ding? Koi ah lam ding? A tuamtuamte ah Pasal in khensat a ka lawm/zi na hihna tawh nang cihdanin hih ni ci-in khensat ding hi.\nA Ni dang ciangin, na zi kiangah na gen za ing, hih tawh kisai ah kei cih danin hih ni ci’n gen in. Numei in hihdan ah na lutang ahihmah bangin athu na man ding ahi hi.\nCALEB dotna: Ka tate’n Sunday school panin Jesuh thu thei uh a, bang cidanin Christian (piangthak) ahih taktakna uh thei ding ka hiam?\nNa dawtna dingin hunsawt sim ngaihsun masa inla, ka ta aw Pasian mai a ah ding na hi hi. Banghangin vangam tung ding nahiam ci-in dong in. Aphi bang hong pia ding hiam?\nTa nu/pa in: ahangin Jesuh pen kei mawhna tang dingin cavary ah hong si-in hong thuak a, tua pen ken umin ka muanga, amah honpa, gumpa leh ka Topa in ka sang hi.\nHih danin hong dawn leh man a, nau pang pen Christian/ piangthak taktak ahi hi. Nau pang na ngawnin LST thei-in koi ci-in gupna ngah ding hong hilh hi. (2Tim.3:15)\nNa ta nu/pa in hih danin ahong dawn leh: ka na hoihsepna hangin vangam katung ding hi acih leh tua dawnna(phina) pen manlo hi. Ka ta aw ei mimawh ih hi a, ih mawhnate gamtat hoihna tawh kilakhia/maithei lo hi. Ih lametna leh upna pen Jesuh sihna hangin ih mawhna teng hong maisakin natna teng hong damsak hi. Kata aw tun na ut leh thu ngetna nei pah ni e ci-in gen in. Jesuh kiang ah tuni-in gamtat hoihna tawh vangam tung dingin ka ngaihsutna teng nusia in nang ka mawhna tangin nong si cih ka um/muang ta hi ci’n thungen in. Tua hileh, Christian man taktak, piangthak na hi ding a tawn tung nuntakna, vangam natung ding hi.\nWritten by: Coral and Bruce\nTranslated by : Siam Khaute\nPrevious: Itna Nithak ~ Khaibawi\nNext: Simlei tungah lawmhoih pending\nSingkung Lopa Kepsiam Ni ~ Cin Lian Khai


url: =LESSON 9 AUGUST 24 – 30 THUCIAM THAK PAWLPI NASEP ~ MUC\nLESSON 9 AUGUST 24 – 30 THUCIAM THAK PAWLPI NASEP\nAdmin 4:34:00 PM Articles, Sabbath School Lesson, ZOMI SDA NEWS\nLESSON 9 AUGUST 24 – 30\nTHUCIAM THAK PAWLPI NASEP\nTu Kaal Sung Sim Ding: Sawl. 2: 42 – 47; 4: 32 – 37; 9: 36; Matt. 25: 38; 2Kor. 8: 7 – 15; Rom. 12; James 2: 1-9\nKAMNGAH: “ Pa Pasian mai-a a siangtho le a paubaanglo biakna in meigong tagahte haksatna huhna le a hong ninsak thei leitung vaite tawh kisukkhak lohna ahi hi” (James 1:27).\nMatt. 28: 18 – 20 sung a Sawlna Lianpi in Khristian tampi in a theih Lai Siangtho mun hi. Tua in i sep ding hong hilh hi. Hotkhiatna nasepna, tangko-na hong tawi-sawn hi. Hih thu siksanin Khristiante in mun tuamtuamah hotkhiatna thu i gen hi. Kipiakkhiatna tawh hanciamin hotkhiatna thu i pulaak hi.\nSawlna Lianpi in bang hong hilh hiam? Mite nungzui-suaksakin, tuiphum ding leh Jesuh thupiakte hilh dingin hong sawl hi (Matt. 28: 20). Jesuh in tasam-te, cimawhte, huhna kisamte huh ding thu hong pia hi. Tua hi-in Jesuh in nungzuipite tungah a thupiak in a thak thupiak, a zak ngei loh thu hi lo-in, Jesuh nasep amaute in a zomsuak dingin thupiak hi. Thu-um mi thak – pawlpi in Jesuh hong hilh thute a nuntakpih takteh Sawlna Lianpi tangtungsak ahi hi.\nKipawlna Thak Khat\nJesuh in van a kahtoh khit, Pentecost ah Kha Siangtho hong kum nungah thu-um khang semsem a, Jesuh nungzuipite makaihna tawh pawlpi masa hong piang hi. Ahi zongin hih pawlpi sung a om thu-umte in amau le amau thu-in hong piangtawm hi lo-in, Jesuh nasep le a thuhilh tungah kinga-in, Hebrew Thuciam Lui leh kamsangte bulphuhin kipawlna hong kipan hi.\nSawl. 2: 42 – 47; 4: 32 – 37 sim in. Bang in pawlpi masa-te kalsuanzia leh a nuntakzia uh pulaak hiam? ______________________________________________________________ ______________________________________________________________\nPasian in Israelte nunzia ding a hilh bangin amaute in nungta zo lo uh hi. Thuman thutak tawh nungta uh hileh amaute lakah cimawh, mizawng om lo ding hi, cih kamciam tangtung ding hi (Thkna. 15: 4). Pawlpi masate in hih thupiak limtak zui uh hi. A neihsa, a ngah sum uh tawh pawl sung a omte a kipan (Sawl. 4: 34 – 5:2) kimlepaam a om tasamte huh uh hi; cinate damsak uh hi (Sawl. 3: 1-11; 5: 12 – 16).\nTua hi taleh pawlpi masate in a deihhuai penpen hi nai lo hi. Thu-um mi kibehlap ahih manin pawl sungah buai-na tuamtuamte a kipan a diakdiakin cimawh meigongte huhna tawh kisai buai-na hong lut hi (Sawl. 6:1). Nungzuipite in pawlpi makai-in om uh a, hotkhiatna thu hilh ding mungtup a nei ahih manun, pawl sung buai-na lemtuah dingin pawlpi kalsuanzia etphatna nei uh hi. Tua hi-in mi sagih tengkhia uh a, amaute in pawl sung thuvanpi dingin kiseh hi. Hih in pawl sungah a masa pen nasep tuamtuam kisehna hi kha ding hi. Tua banah pawlpi nasep leh teci hihna a thupitna hong hilh hi. Moses leh David a kipan Pasian mite kimakaihna-ah thumanna leh thuzuihna-ah hahkatna bulphuhin kimakaihna hi-in, hotkhiatna thu tangko pawlpi masate in limtakin kalsuan thei uh hi.” Ellen G. White, The Acts of the Apostles, 95.\nPawlpi masate nunzia ngaihsun in. Koi bangin tulai thu-um pawlpi in pawlpi masate bangin i kalsuan ding hiam?\nDorcas Nasepna Leh A Pulaak Thu\nJesuh genkholh mah bangin pawlpi in Jerusalem, Judah, Samaria leh leimong dongah kizel hi (Sawl. 1:8). Thu-um mi thakte in Jesuh a upna thu leh Ama nasep pulaak kawikawi uh hi. Amaute lakah Joppa khua pan Tabitha kici Dorcas numei zong kihel hi. Puansilh ding nei lo-te huh dingin Jesuh thuhilh bangin Dorcas in Jesuh adingin nasem hi (Matt. 25: 38, 40).\nDorcas nunzia leh a nasepte Sawl. 9:36 sim in. Koi bangin amah bangin na nungta hiam? Na nunzia kipulaak ding hileh koi bangin kipulaak ding na ut hiam?\nDorcas nasep leh a nunzia in “nungzui” khat ahihna kimu thei hi (Sawl. 9: 36). A cihtakna, a sepzawhna, a mipihte banah midang huh hi. Peter in Jobba khua gei Lydda-ah vazin a, Joppa khua pai-in a si vat Dorcas sigal dingin sam uh hi (Sawl. 9:37 – 41). Joppa a hong tun ciangin Dorca mihuhte in Peter kiang vazuan ngeingai uh hi. Dorca piak puante, ama nasepte Peter tunga pulaak ciat uh hi. Tua khit ciangin Peter in thungen a, Pasian in Dorca hingkiksak hi. Pasian ading a nungta mi in nopna tawh kidim ding hi, cihna hi lo hi. Dorcas in natna tawh a leitung nuntakna bei kik hi. Pawl sung meigongte a makaih Stephen in a upna hangin thahna thuak masa pen hong suak hi (Sawl. 7: 54 – 60). Pasian nasep in lampi nuam hi lo hi; khat veivei ciangin lauhuai-na tawh kidim hi.\nDorcas tungtawnin Pasian in Ama vangliatna leh a hong itna hong laak hi. Dorcas nunna leh a sihna in Joppa khua mite huzaap mahmah hi. “Joppa khua mite in Dorcas thu za-in, mi tampi in Topa thu um uh hi (Sawl. 9: 42).\nDorcas bangin na sih khit ciangin mite in na nunzia bang a pulaak uh diam? Koi bangin etteh taakcing nunzia nusiat ding na hiam? Dorcas bangin mite phattuamna a pia thei ding khutsiamna bang na nei hiam?\nPiakna Tawh Thupha Hawm\nA kikhel khit ciangin Paul in Gentile-te tungah hotkhiat lungdamna thu hilh hi. Tua bangin a nasep lawhcinna panin Khristian upna hong piankhiatna Jew upna leh Jesuh nungzui Gentile mi thak kizopna tawh kisai buai-na hong kipan hi. Jew makaite leh Gentile Khristian makaite in Jerusalem ah kimuhkhopna nei-in tua buai-nate tawh kisai-in Pasian makaihna ngen uh hi. A kikup thute Sawl. 15 sungah kigelh hi.\nPaul in tua thu kikupna-ah a pulaak thute Gal. 2 sung a bangin kimu thei hi. Jerusalem Council sawlna bangin Gentile-te lakah a nasep zomsuak hi: “Kote in amaute lakah a om mizawngte ka phawk ding uh hong kal bek a, tua lah kei zong ngaihsut penin ka neihsa thu mah ahi hi” (Gal. 2:10). Paul in cimawhte huh ding ngaihsut lianbelin nei hi (Sawl. 20: 35). Jerusalem a pawlpi masa-te mah bangin Paul in Khristian biakna sungah mi namcin kihel hi, ci-in pulaak hi.\n2Kor. 8: 7 – 15 sim in. Koi bangin Paul in piakhiatna leh hotkhiatna thu gawmtuah hiam?\nPaul in Thuciam Lui siksanin a naseppihte hi taleh thu-um mite in cimawh –te huhin panpih ding hanthawn hi. Pasian in Israelte in gamlak sehnel ah khual a zin lai-un manna a piak thu siksanin piakkhiatna thu hilh hi (2Kor. 8:15). Paul in Late 112:9 siksanin “ Amah in citna tawh mizawngte pia zuahzuah a, ama migitna kip tawntung hi,” ci-in genkik hi” (2Kor. 9:9). Thu-um mite in piakkhiatna a hat dingun Paul in hanthawn den hi. A ngah zahzah uh panin mizawngte huh nading tuamkoihin Titus ahih kei leh amah mah a vapai ciangin kaikhawm a, Jerusalem khua-a mizawngte huhna pia thei uh hi. Tua bang mahin midangte in zong mizawng huhna pia dingin hanthawn hi. “Note in na up uh Jesuh hangin lungdamna thu-ah na cihtakna uhleh amaute le midang khempeuh tungah na cit piakna hangun mi tampite in Pasian’ min phat ding uh hi” (2Kor. 9: 13), ci hi.\nHuh kisam khempeuh huh zo lo mi khat in koi bangin masak zawk ding leh nunun zawk ding khentel thei ding hiam?\nNunzia Hoih Leh Itna Nei Dingin Paul Makaihna\nPaul in Rome khua thu-umte a laikhak in Khrih a hong sih upna tawh hotkhiatna kingah hi, cih thu limtakin a hong hilhna laikhak hi. Tua bangin a hilh khitteh thudang khat mitsuan kik hi. Jesuh hong lahkhiat Pasian hehpihna leh itna siksanin Paul in nunzia hoih leh itna tawh kidim a i nuntak ding hong hilh hi. “Tua ahih ciangin sanggamte aw, Pasian in eite tam veipi tak hong hehpih ahih manin ama lungkim nading le ama nasep nadingin nomau mahmah a hingtangin Pasian tungah na kipiak nadingun ka hong thum hi. Tua bang a kipiakna pen Pasian biakna man taktak ahi hi” (Rom. 12:1). Jesuh nuntakna sungah Pasian in i nunzia ding hong hilh hi.\nRomans 12 sim in. Huhna kisamte huh ding leh itzia ding bang hong hilh hiam?\nRomans 12 in thu-umte tungah thu tuamtuam tomkimcingin Paul in a pulaakna hi, kici thei hi. Paul in pawl sung a citpiakna, nasepna, thapiaknate a kipan Pasian hong piakkhong tuamtuamte, nasep tuamtuamte pulaak hi (aneu 3-8). Pasian hong piak bangin nasem ding banah lawpna leh itna tawh sem ding hong hilh hi (aneu 9-11).\nPaul in mikim nuntakpih ding a hong hilh in, hamsat hun, bawlsiatna thuak ciangin lungduai ding, cimawhte huhin, eima tungah kinga ahih ngakleh mi tawh kilem ding hong hilh hi. Siatna, gitlohnate hoihna, migitna leh hoihna tawh thukkik zaw dingin hong hanthawn hi (Rom. 12:20, 21).\nRomans 12 in mi thak, nunna thak, mimal hi taleh mihon – pawlpi in Pasian na a septheihnate hong hilhcian hi. Jesuh sung a mi thak khat in a gamtatna, a sep a bawl khempeuh in Pasian masakin, a kikhel nunna hi. Bang hang hiam cihleh Khrih in singlamteh tungah hong si-in tawntung nunna a hong piak a upna uh tawh tua bangin nungta thei uh hi. Kinengniamna, gitlohna tawh kidim Roman Ukpi sungah a nungta amaute in nunzia tuamdeuhin a nungta dingin Paul in hanthawn hi: “Leitung mihingte’ gamtat bangin gamta kei unla, na lungsim uh kikheelin Pasian kipuahphasak un. Tua hileh a hoih nate bang hi a, bangte in amah lungkimsakin, bangte a kicing hiam ci-in thei-in Pasian’deihna na phawk thei ding uh hi” (Rom. 12: 2).\nJesuh nungzuite in nunzia hoih tawh nungta-in itna nei dingin, lungsimpuak leh ngei-na tatzia bangte nial ding na hiam?\nA THUMAN MIPA JAMES\nJesuh sanggampa James in Jerusalem pawlpi makai khat hi-in Jerusalem Council ah makaipi sem hi, ci-in Khristian tangthu-ah kiciamteh hi (Sawl. 15; Gal. 1,2). Tua hi-in James laikhak ama gelh hi ding hi. Tua hunlai-in James min nei mi tampi om hi. James minnei dangte tawh a kibatlohna khat in pawlpi makai James ‘a thuman mipa’ ci-in kithei hi. Amah pen pilna tawh kidimin, nawlkhin, dongtuakte lunghimawhin, a don, a kem makai khat hi. James laikhak in Thuciam Thak adingin Paunak Thubu bangin kingaihsun hi. Bang hang hiam cihleh Pasian thu-um, Ama nungzuite’ nunzia ding limtak hong hilh laikhak khat hi.\nJames in a laikhakna-ah “Nomau kikhem tawmin thu zak bek tawh maisak kei unla, na zak bangun zui-in semzaw un,” ci hi (James 1: 22). Cimawh, genthei-te a don, a khual mi, kimlepaam gitlohna ki-uksak lo-in siatna a nial mi in a siangtho Pasian deih biakpiakna nei mi hi (James 1:27), ci hi.\nJames 2: 1-9; 5: 1-5 sim in. Koi bangin James in mihau-te a muhzia leh leitung mite muhzia kilamdang hiam? Pawl sungah mihau, mizawng kizopzia ding bang hong hilh hiam? __________________________________________________________________________________________________________________________\nPuansilh nei lote, daangtak gilkialte i huh, i panpih zo kei zongin, amaute tungah Pasian thupha om dingin thungetna bek in zong tua mite adingin thupha hi. Deihsakna bek hi lo-in nek ding an, dawn ding tui, silh ding puan pia lehang, a thu bekin gen hi lo-in sepna tawh a lak i hi pah hi (James 2:14 – 16). Pasian tawh kizopna-ah James in upna leh gamtat kizopzia tua bangin pulaak hi. Tua banah nisim khuasak nunzia ding Jesuh hong hilh, ei le ei ki-it bangin midangte zong it ding a hong hilh, James in pulaak kik hi. Tua bang mi in Pasian tung leh mite tungah thupha bawl hi-in, hotkhiat ngah nading hi lo-in, upna man nei ahihna a sungpan hong kilang hi zaw hi.\nBang hangin mizawngte sangin mihaute kimasak zaw kha pahpha hiam?\nNgaihsutbeh Ding: Ellen G. White, “Dorcas – Her Ministry and Its Influence,” 66, 67, in Welfare Ministry; “ A Liberal Church,” 335 – 345, in The Acts of the Apostles; “ This is Pure Religion,” 35 – 41, in Welfare Ministry.\n“Gim thuak cimawh, zia-et thuakte a kem, a don ding pawlpi adingin Jesuh in manpha a nuntakna hong pia hi. Pawlpi mite in mizawng, laithei lo, mi nautang hi kha ding uh hi; ahi zongin amaute in inn sung, kimlepaam, pawl sung bek tham lo mundangte ah Khrih adingin nasem mi suak thei uh hi. Amau nasep in tawntung kimang ding nasep hi thei hi.” Ellen G. White, The Desire of Ages, 640.\n“Pawlpi masate in huaiham lo-in phaltakin a kipiakna hangun nuamna tawh kidim uh hi. Amaute nasep in khuamial sung om mite tungah hotkhiat lungdamna thu kizelsak hi. Tua bang nasep in a hoih nasep hi-in, Pasian hehpihna a zak thute uh in a maimang mawk lo hi. Phaltakin a kipiakna uh hangin Kha Siangtho sungah siantho-na tawh kidim thei uh hi. Tua in thu-um mite hi taleh thu-um lote muhna-ah Vantung hehpihna nalamdang lian khat suak hi.” Ellen G. White, The Acts of the Apostles, 344.\n1. Koi bangin na pawlpi in Sawltak sung pawlpi masate bangin kalsuan ding hiam? Tua dingin, koi bangin pawlpi makaite in pawlpi makaih ding hiam?\n2. Pawlpi masate kalsuanzia siksanin SDA pawlpi in sawm-ah khat leh sumpi-te leitung mun tuamtuamah hawmkhia uh hi. Tua bangin nasepna hangin a gah bang kimu thei hiam?\n3. Romans 12 sung kigelh bangin i nungta thei ding hiam? Ahih kei leh, a piang thei lo ding thu khat deihhuai ahihna pulaak hi lel hiam?\n4. James 5: 1-5 sungah Thuciam Lui kamsangte vauhilh kampau kimu hi. Bang hangin tua bangin khuahpau kisam hiam? Tua bang kampau ding kilawm mah hiam?\nTOMLAKNA: Hotkhiatna thu gen ding Sawlna lianpi om bangin Kha Siangtho vangliatna tawh nungzuipite leh thu-um mi masate in hotkhiatna thu mun tuamtuamah va puak kawikawi uh hi. Jesuh hilh thute leh Hebrew Lai Siangtho siksanin pawlpi masa-te in pawl sung pawl pua-a cimawhte a huh kipawlna thak hong suak hi. Amau nunzia, amau hilh thute tungtawnin pawlpi makai masate in cimawhte huh-in, cihtakna tawh nungta dingin thu-um mite hanthawn hi.


url: =Emirates Airline te Yangon leh Dubai nisim lengtading :: ZOMI DAILY\nposted on 29 February 2016 at 7:04 pm UTC+9:30 Lomkholna: Myanmar, News, Sawltak, World\nAugust 3, 2016 ni akipan Emirates Airlines te’n nisim in Dubai panin Yangon leh Vietnam gamte ah vanleng lengsak tading uh ci’n Press Release khahkhiata uhhi.\nHih vanleng tawh khualzinna Route thakpen Boeing 777-300ER Aircraft te zangding uh a, Emirates te ii Southeast Asia tawh kizopna pen hongkhangto semsemding hita hi. Vietnam khuapi Hanoi leh Yangon te nawkin nisim hongkipankhia taktakleh Myanmar leh Vietnamese Travellers khualzin mi tampitak ading in noptuam mahmah dinghi.\nEmirates Airline pen atom in UAE akici United Arab Emirates ii khuapi Dubai ah Headquarter nei uhhi. Namgimtui ahau mahmah ahi Middle East sung aom gamte lakpan in hih Emirates Airline pen alianpen hipah a, Dubai International Airport panin kalsim in vanleng 3300 Flight lengkhiaden a, leitung muntuamtuam aom gam 78 ah vanleng tawh kizopna neiden uhhi.\nTuabek thamlo leitung ah Passenger-kilometer sau alengpen World’s third largest international carrier inzong kiciamteh a, leitungbup ah sumtam alutpen Airline nambat 7 na inzong ki ciamteh hi. ZD Sawltak #zomidaily\nPrevious: US gamsung khualzinna pawlkhat – 58\nNext: Mithahat mahmah Pu Tawk Thang tangthu


url: =Web 2.0 Khanghun ah Minam Kilamna ~ Pau Sian Lian :: ZOMI DAILY\nLeitung mite nunna huandan le a hun tawh kituakin min tuamtuam kivawh a, kum zalom 21 a hihleh setkhuak pilna hun (IT age, Digital age) in ki ciamteh hi. Setkhuak pilna lak-ah setkhuak zang-a thukizakna, kizopna (online industry, social network, online media, social media, digital media) lamte khauh pai diakhi. 2004 kum in leitung bup media lam ah madawk diak Tim O Reily in Web 2.0 cih kammal hong minthang sak mahmah hi. Web 2.0 cihteh setvan thak min hilo-in IT lam-ah mipi nundan kikhel zia genna ahihi. Web 1.0 khangte hun lai ahihleh website, blog tuamtuam ah lai kigelhte mipite-in sim, cihciang ahihi. Ahi zongin tun web 2.0 khang hunteh mikhem peuhin online tung-ah suak tatak-in laigelh, thusung, kikum, kiho, thu kihawmsawn, khat-le- khat kidawng thei ta ahih man-in kum 2000 khitlam a online zangte pen Web 2.0 khang ah nungta te in ki ciamteh ta hi.\nSocial media pen deihna tuamtuam tekin kizang hi. Biakna lampan bang cile hang Pasian zat minthang Reinhard Bonnke in Facebook pen leitung mun tuamtuam a omte kiang Pasian thu ka tangko nading ka pulpit khathi, cikik bilbel hi. A diakdiak in politic lamte-in zong social network tuamtuam tungpan mipite zolin kizopna-in nei uhhi. America president a kipan Myanmar president zum cihte in gam vai thu-le- la khat peuhpeuh zaksak nading social network limzat mahmah ta uhhi.\nTu tadih thuthang khat gen lehang, July 2, 2016 Australia-ah kiteelna om-a prime minister pa Malcolm Turnbull in mipite zol nading in a thusun khat-in gam sung-a kumtam khangham sate phone nei-in online zattheih nading ka pantah ding-a tua ading $ 50 million ka zang dinghi, ci lianghi. Adang thuthang khat-in Turkey thuneihna kibuluah na hi-a July 15, 2016 ni-in Turkey ah galkap pawlkhatte’n president pa thuneihna suhsawm uhhi. Tua galkap te-in mipi thukizakna facebook, youtube, twitter te hanciamin khak tase mahleh khakcip zolo uh a, president pa-in social mediate le iphone ah kithuah Facetime pan-in mipite hopih, thugen, hanthawn zo ahih manin mipite panpihna tawh a kumpi hihna kemsuak zo suak ahihi.\n2011 kum a kipan a piangkhia Arab Spring hangin Arab gam te lakpan gam (8) bangah makai kumpi kikhelna hong piang ekhi. Tua hun sungin Egypt gam-ah kumpi kikhelna pian nading Wael Ghonim zong makai khatin na kihelhi. Tua vai ama thugente pawlkhat lungngaih huai kasa mahmah hi. Amah pen ama hontawm facebook page pan-in Egypt gammite hanthawn in Egypt kumpi lui Hosni Mubarak a thuneihna pan hemkhia-a gilbem puakzo khat hihi. Ahi zongin Mubarak a kiat zenzen khit hangin Egypt gam hoihpah zanzan sam lo-a amah sang a sia zawphial kumpi thak hong dawkliang hi. Egypt gam-ah minam, biakna le kipawlna tuamtuam kikal kilangpanna hong uang zaw mawk hi. Tua bang thute kum 5 bang a tuah dikdek khitteh Wael Ghonim in gam vai-ah social media zatsiam nading tawh kisai a muhnate a nuai-a bangin sungkhia hi. Social media tawh kisai in:\n2. Ei gen tawh kibang gente bek ih pakta a tuate bektawh ih kizom, kihuai nuam se hi. Ei ngaihsutna tawh kibanglo midangte ngaihsut na tuamtuamte kikhak(mute), kipeel(unfollow) le ki suphiat(block) thei ta sawnsawn lai ahih manin ei tawh ih ki thutuah pihte behtawh ih ki thuza hi.\n4. Ih ngaihsutna te khel ding hamsa mahmah hi. Leitung vai tawh kisai telhak mahmah thu lianpite telcian lo pi-in ih kum pahpah a, online thukizakna lah manlang in lem mahmah sawnsawn ahih manin teltum mello-in ih upmawh ciat gelhkhia (comment) ziauziau thei hi. Tuate pen en ih mangngilh phial zongin online ah na om suak hi. Ih khialh lam hong theisak thuman taktak te ih nung muh zongin a khial ih ngaihsut masak pen khel kik ding ih lawp khol kei hi.\n5. A thupi mahmah khat in tu laitak ih zatzat online social media te’ design en lehang, kizopna(engage) taktak sang thu zaksakna(broadcast), thukikupnawina(discussion) sang ngaihsut na lahna(posts), thugil kihopsawnna(deep conversation) sang mawk ciakna(shallow comments) te thapia zaw dingin kibawl online media hi gige mawkhi. Tua ahih manin mihing te sungah khat-le- khat kihona sang midang-te khat-khit- khat tungah thugenna hong khauhpai zawhi.\nHih a tunga thute pen Egypt gam a kumpi gilo mahmah khat a hemkhia zo te lak-ah makai khatin kihel pa gen hi-a, ei Zomi te ading zong pilna lakhuai kasa hi. Zomite sung-ah tangpi thu kizakna lam hong hat mahmah ta-a email group (Zonet…) cih a kipan facebook group tampi ih phuang zuahzuah-a member bang tul tampi pha venvan ta hi. Tuate sung-ah bang thugilte gen, kikum ih hiam? Lungsim khak/kihong sa in thu ih kum hiam?, Thu khatpeuh ih kupma khatvei bek ih ngaihsun kik mah hiam? Thu-le- la khat peuh ih gelhma tua tawh kisai in thu cingin ih kan mah hiam? Thu thang khatpeuh thuzung kician takpi mahhiam(source, reference) cihte ih encian masa hiam? Makai khatpeuh mimal vai hazat man-in a kiphuahsak thu zuauthute man/manlo telcian lo-in midangte ih hawmsawn kha hiam?, cihte ngaihsut huai mahmah hi.\nTu ciangciang online tungpan Zomi makai zahtak huai tampi-in ko le gensiat thuak khin dikdek uhhi. Muhna kibang lote, kibang lo hilel ding-a ko dikdek kilawm lo hi. Thu-le- la kician theilo-a ih telkhialh zong tam theihi. Thu-le- la kician taktawh kuppih na sang tel tum mel omlo-a mimal, kipawlna, nasep le vai khatpeuh pum gensiat ding lam kilawp zawleh kilawmhi. Minam dangte a kha theithei-in ko semsem lehang ei minam a it semsem, a tawisang semsem a ki sakha zong om hihang. Minam, biakna le ngeinate thapia-in ki-it semsem, kizom semsem, ki thutuak semsem, thakhauh semsem nading in social networkte zatsiam huaihi. Zomi sung bek tham lo Myanmar politic thu lam-ah zong kidop huai a patauh huai simsim tam mahmah hi.\nMyanmar politic lamah thuneihna a pumdeih mi gilo tampi te-in minam tuamtuamte kihua sak, biakna khat-le- khat sutuah in gambup a buaisak nuam pha mahmah uhhi. Amau pen minam le biaknate khat le khat kiko(hate speech), kihua in kido kithah ding a utte uh hi-a, tam veipi hanciam khin in tam veipi mah gualzo khin mawk uhhi. Khawl pak hetlo ding uhhi. Amau pen online tungpan mipi khem, toknawi gawpding, zuauthu tawh lungsim sosak gawp theihna nading thukhel tampi phuak thei ding-a ki pantah(train)te hi-a kipawlna tuamtuam ah a honhon in ki thehthang uhhi. Photoshop tawh kibawl zuau lim (fake photo), bawltawm video tampi te hawm thei uhhi. Tuate khemsa in ih omloh ding kidop huaihi. Banghang hiam cih leh social media tawh zong gam khat ki-ukna nawngkai sakin, gamkhat nangawn suksiat theihhun, web 2.0 hun ahihi.\nTu laitak leitung bup pan mi 1/3 in internet zang ta uh-a a dang 2/3 te-in zong internet hong nawhzat mahmah tading uhhi. Zomite sung-ah zong Tedim, Tonzang khuatawng dong nangawn ah a sawtlo-in internet hong tung lel ding-a kinawh semsem, hat semsem, tawmman zaw semsem lei dinghi. Social media zatna hangin thu kician theihna khangsak ni. Thuman ngaihsut theihna hatsak ni. Pilvang takin thukikupnate thapia ni. Ki-it kithutuahnate bulphuh ni.\nPrevious: KL khuasung ah Malay gammi te’n lungphona nei\nNext: Zomi Nungak & Tangval te ading


url: =Joel Osteen teci panna :: ZOMI DAILY\nposted on 11 August 2018 at 9:23 pm Lomkholna: Biakna, News\nAmerica gam ah a minthang Likehood pastor Joel Osteen thugen tawm gen ding hi hang. Joel Osteen in a gen na ah: A nupen siavuan te in cancer natna hangin kha 3 val nungta lo dinghi ci in gen uh hi. Kha 3 khitciangin a si ding ahihi.\nSiavuan pilte leh zatui siamte in a cih nading theinawnlo uhhi. ‘Si dinghi’ cihbek thei uh hi. Ahizongin hih nupi nu in a mittawh a muhna honglaih hi. Amuhtheihna muntengah a cidam lai aa mante, a nungaklai, a mel hoihlai, a thahat lai aa man hoih nono te muntuamtuam ah koih hi.\nA lenglakhan ah, an huanbuk sungah, lupna khansungah, kisil buk sungah, mawtaw sung leh a koih theihna mun khempeuh ah tuabang man (photo) te koih hi.\nTua man te en den hi. A en nuam kei phialzongin muden hi. Tua man kisuangte en kawmin ‘kei pen a cidam ka hihi, hih mante bangin a melhoih, a thahat ka hihi’ ci in pulak den hi.\nMittawh mu in kamtawh a pulak ciangin a upna hong khangsemsem hi. Tua a muhna in nalianpi piangsak takpi aa hong damkik hi. Siavuan te in kha 3 val nungta loding a cih nupi pen tua zawh kum 30 val nungta lai hi. (Joel Osteen)\nHih thu i ngaihsut ciangin mittang muhna ii thupina leh a vangliatna honglak hi.\nCancer a dam nadingin zatui zatang te ki nelo napi pumpi sungpan in tua cancer lungno a beisak ding sunglamtha in nasem hi.\nSunglamhatna in na a septheih nadingin mittangtawh muhna kisam pha mahmah hi cihthu honglak hi.\nI deihna ngah in, i piannop bangin i piantheih nadingin ih mitmuhna tawh lamsial ding thupi hi. Tua lampi tungah sunglam nasepna hong ki hawlding ahihi.\nCancer damsak thei, hong melhoihsak thei, hong thahatsak thei, lametna hong pia in, upna hong khangsak thei, i theihnop thute zongh hong hilh thei hi. Na piannopdan lim te enen in. Mumu den in. Nalianpi hong piang ding hi.\nIh sunglam pan in ih khuakbu pilna tawh i theihban zawhloh nate ki sem hi. Baihlamtak a Nalianpi Sepna by ThangBawk/ Siamsin Library\nPrevious: Lungsim hi zaw\nNext: US khualzinna vai lungdam kohna ~ Pu Thang Khup